Guna dadah: Farid Kamil didenda RM5,000, terlepas hukuman penjara

PUTRAJAYA: Pelakon dan pengarah, Farid Kamil Zahari, terlepas hukuman penjara apabila Mahkamah Rayuan hari ini mengenakan hukuman denda RM5,000 kerana menggunakan dadah, empat tahun lalu.

Panel tiga hakim diketuai Datuk Seri Kamaludin Md Said, membuat keputusan itu selepas membenarkan rayuan akhir oleh Farid Kamil, 41, bagi mengetepikan hukuman penjara sembilan bulan yang dijatuhkan Mahkamah Majistret Petaling Jaya pada 2019.

Bagaimanapun, Kamaludin mengekalkan dua tahun pengawasan bawah Agensi Antidadah Kebangsaan (AADK) ke atas Farid Kamil, dan memerintahkannya dipenjara enam bulan jika gagal membayar denda.

Pelakon filem Remp-It 2 itu membayar denda berkenaan.

Kamaludin dalam keputusan sebulat suara itu berkata, mahkamah bersetuju dengan peguam perayu bahawa Mahkamah Majistret tidak konsisten dalam membuat pertimbangan ketika menjatuhkan hukuman terhadap Farid Kamil.

Beliau berkata, tiada satu penjelasan konkrit yang boleh menyatakan hukuman berkenaan setimpal dengan kesalahan dilakukan ketika itu serta tiada aspek pemberatan, contohnya tidak ada kesalahan lampau atau sebagainya.

“Ini kerana kes-kes mahkamah menunjukkan sama ada untuk menjatuhkan hukuman penjara dan denda, mahkamah bergantung pada fakta kes itu.

“Dalam kes ini, kami mendapati faktanya adalah jelas dan tidak menjurus kepada kesalahan terlalu serius atau berat.

“Oleh itu, mahkamah bersetuju dengan hujah peguam perayu, serta memutuskan bahawa hukuman penjara sembilan bulan yang dijatuhkan Mahkamah Majistret dan disahkan oleh Mahkamah Tinggi, diketepikan serta diganti dengan hukuman denda RM5,000. Dua tahun pengawasan bawah AADK dikekalkan,” katanya.

Yang turut bersidang ialah Hakim Datuk Ahmad Nasfy Yasin dan Datuk See Mee Chun.

Pada 15 Mei 2019, Mahkamah Majistret Petaling Jaya menjatuhkan hukuman itu selepas mendapati Farid Kamil bersalah kerana menggunakan dadah dikenali sebagai THC, iaitu ’11-nor-delta-9-tetrahydrocannabinol-9-carboxylic acid’.

Farid Kamil dituduh melakukan kesalahan itu di Pejabat Narkotik, Ibu Pejabat Polis Daerah (IPD) Petaling Jaya, jam 4.30 petang 11 Januari 2018.

Hukuman berkenaan dikekalkan oleh Mahkamah Tinggi Shah Alam pada November 2019.

Turut hadir di mahkamah ialah isterinya yang juga pelakon, Diana Danielle, dan adik Farid Kamil, Fadzil.

Farid Kamil ketika ditemui pemberita selepas membayar denda, menzahirkan rasa syukur dengan keputusan hari ini yang disifatkan terbaik untuk dirinya.

“Saya gembira kerana kes ini telah selesai pada peringkat rayuan.

“Kini, saya boleh memfokus penggambaran filem seterusnya berjudul ‘Anwar’ yang kini berada pada peringkat akhir dan bakal ditayangkan pada Februari 2023,” katanya yang turut berterima kasih kepada barisan peguam mewakili beliau.

Farid Kamil diwakili peguam, Datuk Hisyam Teh Poh Teik, Kee Wei Lon dan Low Wei Loke, manakala pendakwaan dikendalikan oleh Timbalan Pendakwa Raya, Eyu Ghim Siang. – BERNAMA

See author's posts


Kawasan baharu Gedong dibangunkan

PENYAMPAIAN… Premier Sarawak Datuk Patinggi Tan Sri Abang Johari Tun Openg menyampaikan hadiah kepada para pemenang pertandingan kontinjen sempena sambutan Maulidur Rasul peringkat Daerah Gedong.

GEDONG: Kawasan baharu di Gedong yang terletak di seberang sungai Batang Sadong, akan dibangunkan.

Premier Sarawak Datuk Patinggi Tan Sri Abang Johari Tun Openg berkata ini akan merintis ke kawasan Ulu Gedong, Simunjan dan memasuki Samarahan hingga ke Sebuyau, Lingga serta kawasan pesisir lain.

Berikutan itu katanya, dan bagi mempercepatkan proses pembangunan bersepadu itu, Kabinet Sarawak telah meluluskan cadangan menaik taraf Gedong sebagai daerah penuh.

“Ini akan membantu dalam melaksanakan rancangan pembangunan di Gedong.

“Hari ini baru kita mulakan dan kita akan bina kawasan baharu di Gedong yang terletak di seberang sungai,” katanya.

Abang Johari yang juga Ahli Dewan Undangan Negeri (ADUN) Gedong berucap pada majlis penutup sambutan Maulidur Rasul peringkat daerah di Dewan Datuk Patinggi Ali di Gedong di sini, semalam.

Beliau berkata, perkara pertama dilakukannya selepas memenangi kerusi DUN Gedong adalah untuk menjadikan Gedong sebagai sebuah daerah penuh.

“Ini kerana kita komited dalam apa juga untuk kesenangan rakyat Sarawak,” katanya.

Daerah Gedong termasuk Daerah Samarahan, Daerah Asajaya, Daerah Simunjan, dan Daerah Sebuyau merupakan antara daerah dalam Bahagian Samarahan.

Turut hadir Menteri Pelancongan, Kesenian dan Kebudayaan merangkap Ahli Parlimen Batang Sadong Dato Sri Nancy Shukri,  ADUN Simunjan Awla Dris dan bekas ADUN Gedong Datuk Mohd Naroden Majais.

Oleh AZREEN KERIA

See author's posts


Siasatan dakwaan salah laku Azam Baki masih terbuka

PUTRAJAYA: Siasatan dakwaan salah laku terhadap Ketua Pesuruhjaya Suruhanjaya Pencegahan Rasuah Malaysia (SPRM) Tan Sri Azam Baki masih terbuka untuk diteruskan oleh mana-mana agensi yang mempunyai kuasa, kata Pengerusi Lembaga Penasihat Pencegahan Rasuah (LPPR) Tan Sri Abu Zahar Ujang.

Beliau berkata LPPR tidak langsung berhasrat untuk menghalang siasatan lanjut terhadap Azam, malah ia digalakkan atas konsep kedaulatan undang-undang supaya nama baik dan integriti SPRM akan sentiasa berada di tahap tertinggi mengikut lunas undang-undang.

“Seperti dinyatakan dalam kenyataan media bertulis pada 5 Januari 2022, siasatan berkaitan ‘alegasi salah laku’ Ketua Pesuruhjaya SPRM masih terbuka untuk diteruskan di atas pendapat dan seliaan Pejabat Peguam Negara.

“Pandangan dan cadangan LPPR pada 5 Jan 2022 tidak diniatkan mahupun dihasratkan untuk menghalang satu siasatan menyeluruh oleh mana-mana agensi kerajaan yang berkuasa dan bebas untuk melakukan siasatan rasmi berkaitan “alegasi salah laku” terhadap Ketua Pesuruhjaya SPRM.

“Walau apapun, saya sebagai Pengerusi LPPR sememangnya sedar dan tahu bahawa LPPR tidak mempunyai kuasa untuk melakukan siasatan sendiri berkaitan apa-apa salah laku jenayah terhadap mana-mana pegawai SPRM,” katanya dalam satu sidang media khas di sini semalam.

Abu Zahar berkata, LPPR cuma mempunyai kuasa untuk memberi pandangan dan cadangan tentang cara siasatan wajar dilakukan dalam keadaan-keadaan tertentu selari dengan peruntukan Seksyen 13(5)(a) Akta 694.

Beliau dalam pada itu menyerahkan kepada budi bicara mutlak kerajaan dan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah untuk menentukan kedudukannya sebagai Pengerusi LPPR sekiranya kenyataan dikeluarkan sebelum ini menjatuhkan nama baik SPRM.

“Sukacita saya menegaskan bahawa saya bersedia untuk mana-mana pihak atau organisasi menyiasat saya pada bila-bila masa,” katanya.

Sebelum ini tular di media sosial mengenai dakwaan Azam memiliki kepentingan dan pemilikan saham dalam beberapa syarikat dan pada 5 Januari lepas, Azam dalam sidang media menafikan tuduhan mempunyai kawalan ke atas banyak syarikat termasuk syarikat konglomerat, serta menyifatkannya sebagai tohmahan yang berniat jahat.

Azam berkata, saham-saham itu dibeli melalui pasaran terbuka oleh adiknya yang menggunakan pembiayaannya dan saham-saham syarikat yang dibeli oleh adiknya itu juga tiada kaitan dengan siasatan oleh SPRM.

Dalam sidang media berasingan hari yang sama, Abu Zahar menyatakan LPPR, satu daripada lima badan pemantau bebas SPRM, mendapati tiada sebarang perlakuan jenayah atau percanggahan kepentingan membabitkan Azam dalam urus niaga saham pada 2015.

Mengenai kenyataan enam ahli LPPR, Abu Zahar juga berasa kesal terhadap kenyataan dikeluarkan mereka dan percaya tindakan itu dilakukan untuk menjauhkan diri daripada kandungan kenyataan media pada 5 Januari lepas.

“Saya percaya (kenyataan itu) adalah dilakukan atas dasar reaksi tidak popular daripada segolongan pihak dan masyarakat,” katanya.

Menurutnya, beliau dan enam ahli LPPR itu mempunyai perhubungan yang baik sejak dilantik menganggotai Ahli Jawatankuasa Penasihat SPRM mengikut Peruntukan Seksyen 13(5)(a) Akta 694.

Beliau berkata, satu pertemuan tertutup antara ahli LPPR dijadualkan berlangsung semalam di Pejabat Akademi SPRM di Jalan Duta, Kuala Lumpur pada 10.00 pagi bagi menyelesaikan beberapa isu.

“Tiba-tiba pada tarikh 8 Januari 2022, saya dapati kesemua enam ahli-ahli LPPR tersebut telah mengadakan mesyuarat antara mereka terlebih dahulu tanpa memberitahu saya, dan mereka telah mengeluarkan kenyataan media,” katanya.

Pada 8 Januari lepas, enam anggota LPPR memaklumkan bahawa kenyataan media yang dikeluarkan oleh Abu Zahar pada Rabu berhubung kontroversi melibatkan Azam itu, tidak menggambarkan pandangan sebenar mereka.

Dalam kenyataan yang ditandatangani bersama, mereka berkata kenyataan Abu Zahar dalam sidang media itu, termasuk kenyataan beliau bahawa tiada perbuatan jenayah dilakukan atau berlaku konflik kepentingan dalam kes itu, adalah pandangan peribadi pengerusi LPPR itu semata-mata.

Kenyataan itu ditandatangani oleh Tan Sri Ismail Omar; Datuk Seri Azman Ujang; Datuk Seri Akhbar Satar; Datuk Dr Hamzah Kassim; Datuk David Chua Kok Tee; dan Prof Datuk Dr Mohammad Agus Yusoff.

LPPR diwujudkan mengikut Seksyen 13 Akta Suruhanjaya Pencegahan Rasuah Malaysia 2009 (Akta 694). Ahli LPPR dilantik oleh Yang di-Pertuan Agong dalam kalangan mereka yang berintegriti dan telah memberikan perkhidmatan awam yang cemerlang atau mencapai keunggulan dalam profesion masing-masing. – Bernama

See author's posts


PM rasmi bahagian Lebuhraya Pan Borneo di Selangau

SELANGAU: Perdana Menteri, Datuk Seri Ismail Sabri Yaakob dan Premier Sarawak, Datuk Patinggi Tan Sri Abang Johari Tun Openg hari ini merasmikan Seksyen Selangau sepanjang 27 kilometer iaitu sebahagian projek Lebuhraya Pan Borneo (LPB).

Ia juga menandakan seksyen itu dibuka kepada orang ramai mulai hari ini.

Hadir bersama Menteri Kanan Kerja Raya, Dato Sri Fadillah Yusof .

Kos keseluruhan bagi pembinaan seksyen Selangau ini adalah RM588 juta melibatkan pembinaan jalan sepanjang 27 km dan satu persimpangan bertingkat.

Seksyen Selangau ini mula dibina pada 1 November 2016 dan akan dibuka untuk kegunaan pengguna jalan raya pada hari ini.

Projek di bawah peruntukan Kerajaan Persekutuan ini mampu membantu menyuraikan trafik dari Sibu ke Bintulu untuk bergerak dengan lebih selesa dan selamat.

Selain itu, ia akan menjadi pemangkin kepada pembangunan kawasan sekitarnya contohnya Sibu, Selangau, Mukah dan Balingian dengan akses jalan raya yang lebih baik.

Pelaksanaan projek ini juga merupakan bukti komitmen Kerajaan Persekutuan dalam membangunkan rangkaian jalan raya sedia ada secara lebih terancang , sistematik dan efisien .

la juga dilakukan bagi meningkatkan kesalinghubungan Keluarga Malaysia di Sarawak.

Oleh HENRY B SIYU

See author's posts


Kehilangan besar buat Sarawak

PEMERGIAN Allahyarhamah Toh Puan Norkiah @ Rokiah Bagong suatu yang amat mendukacitakan dan menyedihkan kepada seluruh keluarga dan rakyat di negeri ini pada keseluruhannya.

Menurut Pengerusi Sheda Cawangan Kuching, Dato Sim Kiang Chiok, isteri mantan Yang di-Pertua Negeri Tun Pehin Sri Abang Salahuddin Abang Bareing itu sebenarnya ada pertalian darah dengan ibu beliau Datin Clare Lim dan tentunya allahyarhamah ibu saudara saya (Ah Yee dalam Hockien.

“Dia (allahyarhamah) adalah ibu sebelah perempuan yang termuda dan dibesarkan oleh keluarga Melayu sejak kecil.

” Saya mempunyai sedikit maklumat mengenai dia dan keluarganya kerana ibu saya tidak mahu berkongsi banyak tentang adik-adiknya yang ‘diberikan’ mungkin dia sebenarnya tidak banyak mengetahui tentang mereka kerana dia berasal dari ibu yang lain,” kata Sim dalam kenyataan peringatan penghormatan beliau serta keluarga di sini semalam.

Menurut Sim, beliau hanya berkesempatan bertemu buat pertama kalinya dengan allahyarhamah 21 tahun yang lalu dan ketika itu sudah bergelar Toh Puan setelah berkahwin dengan Tun Salahuddin.

“Secara tidak langsung saiz ahli keluarga kami bertambah kerana restu Toh Puan dengan ibu saya pertama kali bersatu sejak mereka dilahirkan.

“Walaupun dia (allahyarhamah) diserah untuk diangkat oleh keluarga Melayu pada awal 50-an, di mana keadaan pada masa itu sukar atau kurang pengetahuan menyebabkan keluarga besar dengan beberapa isi rumah mempunyai lebih dari 10 anak dan jarang keluarga menyerahkan anak-anak mereka (terutamanya kanak-kanak perempuan) kepada pasangan muda yang tidak mampu atau belum dapat mendirikan rumah tangga sendiri,” kata Sim bercerita panjang lebar berkenaan sejarah keluarga beliau dan allahyarhamah Norkiah.

Menurut Sim, beberapa bulan selepas pertemuan antara keluarga terbabit,  Tun Salahuddin dilantik sebagai Yang di-Pertua Negeri Sarawak lagi.

Secara tidak langsung kehidupan emak saudara saya (allahyarhamah Norkiah) berubah dengan drastik  daripada seorang isteri yang penyayang kepada Tun Salahuddin, kemudiannya bertukar kepada wanita pertama Sarawak.

KISAH HIDUP MENARIK ALLAHYARHAMAH NORKIAH

Allahyarham Norkiah bernasib baik kerana kisah hidupnya akan menjadi kisah yang mengingatkan kita kepada kisah Cinderella ketika dia bertemu, jatuh cinta dan berkahwin dengan Tun Salahuddin.

Beliau adalah isteri kedua Tun Salahuddin setelah isteri pertama Tun meninggal dunia. Dia dilahirkan dalam keluarga Cina yang miskin dan dikurniakan keluarga Melayu yang sama miskinnya dan seperti Cinderella dia akhirnya bahagia di Astana Sarawak sebagai Wanita Pertama Sarawak.

Allahyarhamah memastikan bahawa bertahun-tahun sebagai wanita pertama tidak sia-sia, dia memulakan kerja amal yang telah banyak membantu dan menyantuni banyak kehidupan dalam kemurahan hatinya dan memberikannya masa untuk anak yatim piatu, orang tua dan orang miskin.

“Dia selalu didekati rakyat pelbagai peringkat dan mengutamakan orang lain. Sejak itu, dia mendedikasikan hidupnya untuk kesejahteraan orang lain yang memainkan peranannya sebagai ibu kepada semua rakyat Sarawak tanpa mengira bangsa atau kepercayaan.

“Sesungguhnya kehidupan Toh Puan (allahyarhamah Norkiah) adalah sebahagian daripada kisah Sarawak yang kita semua dapat melihatnya masih hidup hari ini, kita juga mempunyai Datin Amar Dato Hajah Juma’ani Tun Tuanku Haji Bujang isteri Ketua Menteri  (Datuk Patinggi Abang Johari Tun Openg) juga diangkat oleh keluarga Muslim dari keluarga Cina .

“Emak saudara saya dan Tun membawa banyak kedamaian, keharmonian dan menyatukan semua rakyat Sarawak, mereka sering menyertai aktiviti saya dengan memberi sokongan kepada festival kuih bulan dan mereka tidak pernah tidak hadir pada perayaan tahunan di Carpenter Steet yang dianjurkan oleh banyak persatuan di mana saya dan Allahyarham Datuk Sim Swee Yong terlibat,” kata Sim.

Semua itu menunjukkan perasaan sayang mereka kepada semua rakyat Sarawak tidak mengira bangsa dan agama.

“Mereka inilah yang menjadikan kita dan Sarawak unik dan istimewa. Dia (allahyarhamah Norkiah) adalah contoh yang jelas dari kesatuan kita dalam kepelbagaian, dengan didikannya dalam keluarga Muslim dan Melayu sangat tipikal dengan gaya hidup orang Sarawak kita pada awal 50-an dan 60-an di mana anak-anak diangkat menjadi kebiasaan kerana kemiskinan.

“Amalan yang tidak ternilai ini adalah rahmat menyelamatkan ikatan dan perpaduan kita semua kaum di Sarawak. Ini telah membawa banyak kedamaian, keharmonian dan kemajuan kepada kita di Sarawak,” jelas Sim.

Keluarga Sim dan keluarga Lim berkongsi kesedihan atas pemergian allahyarhamah Norkiah kepada semua rakyat Sarawak dan meminta semua berdoa untuk roh Toh Puan dan semoga rohnya beristirahat dalam kedamaian abadi dan ucapan takziah kami kepada Tun Salahuddin atas pemergian allahyarhamah.

See author's posts


Bukan alasan untuk berehat – Rashid Sidek

Barisan pemain badminton kebangsaan dinasihatkan supaya kekal dalam keadaan bersedia biarpun perancangan musim ini terjejas ekoran penangguhan saingan Piala Thomas dan Uber 2020, menurut legenda badminton perseorangan negara Rashid Sidek(gambar).

Pemenang pingat gangsa Sukan Olimpik 1996 di Atlanta itu berkata pemain perlu melihat dari sudut positif mengenai penangguhan kejohanan berprestij yang sepatutnya berlangsung pada 3-11 Oktober di Aarhus, Denmark.

Malah, beliau menegaskan penangguhan itu tidak wajar dijadikan alasan untuk pemain berehat seketika, sebaliknya perlu mengambil kesempatan yang ada memperbaiki ruang kelemahan sekali gus meningkatkan prestasi.

“Mereka (pemain) kena sentiasa kekal positif untuk mempersiapkan diri menghadapi kejohanan mendatang walaupun ia lagi dua, tiga atau empat bulan.

“Persediaan itu penting dalam apa juga situasi sekali pun. Bukan negara kita sahaja terjejas, tetapi semua pasukan mengalami situasi yang sama,” katanya kepada Bernama.

Semalam, Persekutuan Badminton Dunia (BWF) dalam kenyataannya mengesahkan penangguhan pusingan akhir Piala Thomas dan Uber 2020 susulan penularan pandemik Covid-19.

Penangguhan itu dibuat BWF selepas beberapa negara seperti Taiwan, Australia, Thailand, Korea Selatan dan Indonesia menarik diri daripada menyertai kejohanan yang memasuki edisi ke-31.

Rashid menyifatkan keputusan BWF menangguhkan kejohanan itu tepat.

“Banyak negara sudah menarik diri dan kalau lihat dari faktor kesihatan pemain dan pegawai, ada yang masih bimbang serta takut dijangkiti COVID-19. Semua pihak perlu terima keputusan BWF ini,” jelas beliau.

Malaysia diundi dalam Kumpulan A bersama musuh tradisi dan juara 13 kali, Indonesia, selain Belanda dan England pada saingan Piala Thomas, sementara bagi saingan Piala Uber, Malaysia berada dalam Kumpulan B bersama Korea Selatan, Indonesia dan Australia.- Bernama

See author's posts


Ke Garisan

Oleh Stephanie Juanita Anak Ahlee

RENUNGAN tajam itu terus ke lantai jalan. Jalan yang tidak rata dengan batu-batu kecil yang pelbagai saiz dan warna. Ditumbuhi dengan rumput-rumput yang segar,baru sahaja dipotong si pemotong rumput. Cuaca cukup sempurna, setenang awan berarak. Minda si kulit gelap itu penuh dengan perancangan. Jikalau orang lain, mereka tentu akan berkhayal dengan imaginasi yang indah. Tidak baginya. Otaknya seolah-olah sedang mengira dan berfungsi seperti kalkulator. Hanya satu formula matematik sering bermain di benak fikirannya, KELAJUAN.

“Abang buat apa?” tanya Atong, adik yang berusia muda empat tahun daripadanya.

“Abang sedang berfikir bagaimana mahu menewaskan angina,” jawab Yan.

Si adik ketawa terbahak-bahak. “Angin?” tanyanya lagi. “Angin kan mana nampak?” jawabnya kepada persoalannya sendiri sambil menyambung ketawa. “Abang nak lawan orang dalam televisyen semalam kan? Lari laju-laju,pecah rekod dunia. Atong pun mau juga.” kata adiknya.Yan mengangguk.

Pagi itu, mereka berdua dihantar ke sekolah dengan motorsikal oleh ayah mereka. Masuk ke sekolah sebelum jam menunjukkan enam empat puluh lima pagi. Sampai di kelas, Yan terus melabuhkan punggung di bangku kayu sebelum rakan sebelah menyapanya. Dan, kelihatan susuk tubuh seorang guru lelaki masuk ke kelas sambil ketua kelas memberikan arahan berdiri untuk mengucapkan selamat kepada guru tersebut.

Dia melihat ke papan hitam. Kelihatan guru itu sedang mencatat sesuatu. Semua memberi penuh perhatian. Setelah selesai, guru berkemeja hitam itu duduk.

“Perhatian semua. Sekolah kita akan mengadakan larian amal dalam dua minggu lagi. Di sini, ada kad derma dan maksimum seorang murid perlu isi adalah sebanyak sepuluh ringgit sahaja.” jelas Cikgu Haizam. “Selain itu,sesiapa yang dapat mengumpul derma melebihi dua puluh ringgit, dia akan automatik layak ikut serta dalam pertandingan larian. Murid yang berjaya mengutip derma tertinggi juga akan mendapat hadiah.” Kedengaran sorakan teruja daripada murid kelas 5 Amanah.

“Ada jualan makanankah cikgu masa larian amal itu nanti?” soal seorang murid.

“Tentulah ada.” jawab Cikgu Haizam.

Di antara mereka, Yanlah yang paling seronok. Dia mahu berlari semasa larian amal itu nanti. Dia mahu mendapatkan kedudukan pertama. Dia sudah pun bertekad.

Apabila balik dari sekolah, Yan segera mendapatkan ibunya. Lalu, dia bercerita dengan ibunya hal larian amal. Sedikit kelat dalam senyuman si ibu. Wanita itu tidak juga tersenyum gembira, namun wajahnya juga tidak ketara sedih. Bagi dia, dua puluh ringgit itu banyak. Mungkin sesetengah orang mencabut nilai sebegitu dari dompet seperti hilang seringgit. Tidak bagi keluarganya. Apa sajalah pekerjaan si bapa. Hanya buruh binaan kasar. Kerja seminggu, gaji seminggu. Itupun kalau hari-hari turun. Kadang-kadang sebulan hanya bergaji sembilan ratus sahaja. Yan sedar perubahan wajah si ibu.

“Ibu, nanti Yan jalan-jalanlah di sini cari dan kutip sampai dua pulih ringgit.” jawabnya.

Petang itu, Yan mulai berasa mahu berlari. Dia berlari anak dahulu, seronok dia sambil memandang ke langit dan kelihatan awan tidak berarak. Mungkin belum cukup laju, detik hatinya. Rumah mereka agak jauh dari tepi jalan kerana tinggal di belakang kawasan industri. Hanya rumah kayu beratap zink. Maklumlah rumah pekerja buruh binaan. Lebih kurang ada dalam belasan sahaja rumah di situ. Tidak juga rapat-rapat tetapi kawasan di situ hanya seluas dalam tiga ekar saja termasuk beberapa jentera berat dan lori berada di situ.

Yan berjalan ke kawasan itu lalu menyapa beberapa jirannya. Tidak banyak, tetapi dia dapat dalam enam ringgit sahaja hari itu. Bolehlah, fikirnya. Esok cari lagi, fikirnya.

Dia balik dengan senyuman. Aku hanya perlu empat belas ringgit saja lagi.

Yan masuk melangkah ke dalam rumah lalu disapa si adik. “Abang buat apa tadi?” Si adik berbisik seolah-olah tidak mahu suaranya didengari oleh penghuni lain di rumah itu. Yan layan sahaja karenah si adik, menyahut dalam bisikan, “…abang berlari.”

Atong masih lagi berbisik. “Abang lari lajukah?” soalnya lagi

Yan mengangguk. Itu jawapannya, tidak bersuara tetapi mudah difahami.

“Abang pergi mandi sekarang. Badan abang busuk.” Ibu menegur. Dia tahu Yan penat berlatih. Berlari di kawasan itu. Sudah dia awal-awal pesan, jikalau keluar dari rumah,pastikan sentiasa selamat walaupun di mana jua. Selalu perhati kiri kanan ketika melintasi jalan.

Yan berbaring di atas tilam empuk berwarna biru bercorak awan di langit itu. Semasa di sekolah pagi tadi, dia ada ke pusat sumber. Dia baca sebuah buku dan teringat satu kata-kata inspirasi yang tiba-tiba menyentuh hatinya, “Jangan bermimpi untuk menang, berlatihlah untuk itu!” Benar. Lakukan jika sudah bertekad. Bukan hanya sekadar berkata-kata di mulut dan angan-angan. Buktikan! Tekadnya. Dia berjanji untuk mencuba sehabis baik.

Seharian Yan gelisah. Sudah tiga hari dia tidak berjaya mengumpul walau sepuluh sen pun sejak kutipannya berjumlah enam ringgit sahaja itu. Mahu dia minta pada ibunya, apakan daya. Wang keluarga untuk membeli keperluan asas. Dan, dia awal-awal telah berjanji untuk dirinya sendiri untuk mengumpul wang derma itu dengan titik peluhnya sendiri. Biar dia susah agar dia lebih bertekad untuk berlari dengan penuh semangat. Di mana ada kemahuan, di situ ada jalan. Yan perhati wajah ibunya. Ibunya tidak sedar diperhati. Tidak, harus aku usaha sendiri. Ucapnya pada dirinya. “Ayah.” Yan membuka mulut setelah mendekati ayahnya yang sedang tekun membaca surat khabar. Ayahnya menoleh ke arahnya. “Ada apa?”

“Esok Yan ikut ayah ke tempat kerja.”

Lama ayahnya berdiam. Tidak dia menyangka anaknya akan bertanya soalan begitu kepadanya. “Untuk apa?” soalnya lagi.

“Yan saja nak lihat tempat ayah bekerja. Kalau-kalau Yan boleh tolong sikit-sikit.”

“Boleh, tapi balik pun petang. Yan kena bertahan di sana kerana cuaca sana panas. Berteduh pun berpanas.” Yan berasa sangat gembira.

Yan meniti papan lapis. Hari ini dia turun bersama ayah, ke tempat ayah bekerja. Awal-awal lagi ayah beri nasihat supaya berhati-hati ketika berada bersamanya kerana tentunya tempat itu berbahaya dengan paku-paku, batu-bata dan sebagainya. Yan sudah besar, dia mengerti. Dia datang untuk membantu ayahnya dengan tambahan niat; mahu minta derma dengan orang bekerja di situ.

“Wah, anak awak pun ada ikut sekali, ya Daud?” tanya lelaki Cina yang sedikit boroi bertopi keselamatan warna kuning.

“Maaf, tauke. Dia mahu ikut tadi, jadi saya bawa saja. Esok saya tidak bawa lagi. Ini kali saja.” jawab ayah.

“Tidak mengapa. Cuma kalau boleh, jangan bawa lagi ya sebab budak-budak tidak dibenarkan ke tempat begini.”

Ayah mengangguk.

“Sini.” Lelaki itu memanggil Yan. Yan tidak berani ke hadapan. Ayahnya menolak dia dengan perlahan. Lelaki Cina tersenyum. “Sini, sini. Nah, ini awak ambil.” Lelaki itu menarik wang kertas berwarna hijau bertulis lima puluh ringgit.

“Eh, banyak sangat ni, tauke.” kata ayah.

“Tidak mengapa. Saya beri dengan ikhlas. Ambillah.”

Yan berjalan perlahan dan mukanya tersipu-sipu malu sambil menyambut wang itu. “Terima kasih.”kata Yan.

Lelaki Cina itu menggosok-gosok rambut Yan sehingga kusut. “Belajar rajin-rajin,ya?”

Yan mengangguk. Akhirnya, dia tersenyum.

Apabila mereka balik ke rumah pada hari itu, Yan cepat-cepat berlari ke arah si ibu lalu menceritakan perihal dia menerima wang daripada majikan ayah. Wajahnya tampak ceria dan seronok sambil tidak berhenti-henti menyebut perkara yang sama berulang-ulang. Si ibu menjawab, “Alhamdulilah, syukur.”

“Dapatlah Yan ikut pertandingan berlari. Seronok sangat. Esok Yan nak berlatih sungguh-sungguh.” kata Yan.

“Esok Ahad ya Yan? Apa kata ayah bawa Yan berlatih dekat padang di taman belakang sana?”

“Atong nak ikut! Atong nak ikut!” kata si adik pula.

“Ye, adik boleh ikut sama.” jawab si ayah. “Sekarang pergi mandi. Bersihkan diri. Nanti kita nak makan,ayah lapar dah ni.” tambah si ayah lagi.

Malam itu, dia juga tidur awal. Semoga dibuai mimpi yang indah wahai anakku, bisik si ayah ketika menyelimuti Yan dan Atong. Malam mulai sunyi dan bintang-bintang mulai asyik berkelipan menerangi langit dengan bulan menerangi angkasa. Mungkin bulan juga sedang mendoakan kesejahteraan semua warga di muka bumi.

Dalam cuaca mendung dan tak berapa panas itu, Yan, adiknya serta ayah pun menuju ke padang yang terletak tidak jauh dari situ menggunakan motosikal dan hanya memakan masa 15 minit sahaja untuk sampai. Tidak ramai orang pada petang itu. Mungkin mereka ke tempat lain untuk menghabiskan hujung kinggu bersama keluarga tercinta.

Pada mulanya, Yan malu-malu untuk melangkah kaki ke arah padang. Dia hanya menyepak rumput lalang yang tumbuh. Pokok semalu turut merasai perasannya apabila dilibas dengan kaki Yan.

“Yan, pergilah. Bersenam panaskan badan dulu. Ayah duduk di sana saja.” kata ayah sambil melabuhkan punggung di bangku kayu. Dia kemudian melihat skrin telefon. Yan mulai memanaskan badan. Atong yang duduk bersebelahan si ayah juga memerhati sekeliling. Tidak lama kemudian,dia bangun dan menyertai Yan. Lebih kurang dalam 45 minit kemudian, Yan pun duduk setelah penat berlari. Atong lama sudah tidak ikut Yan berlatih kerana berasa letih. Lalu, Yan pun duduk di sebelah Atong. “Abang nanti nak dapat nombor berapa?”

“Tentulah nombor satu. Dapat hadiah.” Sahut si abang.

“Wah!”jawab Atong.

“Kamu berdua nak aiskrim tak?” soal si ayah apabila melihat seorang penjual aiskrim sedang bergerak dengan motosikal beroda empat. Mereka berdua pantas mengangguk. Kedua-duanya terus berdiri dan menanti si ayah yang sedang membeli aiskrim paddlepop rainbow itu. Petang itu mereka akhiri dengan kenikmatan aiskrim.

Malam itu, ayah dan Atong keluar beli barang di pasar malam untuk membeli sedikit makanan. Yan tidak mahu ikut kerana dia berasa sangat penat setelah berlatih larian pada petang itu. Dia dan ibu sahaja yang tinggal di rumah ketika itu. Malam itu sunyi dan cuaca agak baik.

Lebih kurang pada pukul 8 malam,ibu mendapat panggilan daripada seseorang. Rupanya ayah dan Atong kemalangan betul-betul di hadapan lampu isyarat. Mereka berdua dilanggar oleh kereta yang melanggar lampu isyarat berwarna merah. Ibu panik dan dia segera ke hospital dengan menumpang kereta majikan ayah. Majikan ayah yang menghubungi ibu sebentar tadi setelah mendapat berita tentang kemalangan ayah dan Atong. Yan terpaksa tinggal bersama dengan jiran sebelah rumah.

Ayah tidak mengalami kecederaan teruk tetapi Atong mengalami luka di kaki yang agak teruk. Dia mengalami patah kaki kanan kerana bergilis di antara jalan dengan tayar motosikal ayah. Ayah pula hanya tercalar di bahagian tangan dan siku kanan. Apabila ibu pulang ke rumah, wajahnya suram dengan tampak kesedihana yang teramat sehingga tidak mampu untuk menjawab soalan Yan. Akhirnya, Yan berdiam diri sehingga tertidur pada malam itu.

Pada keesokan harinya, Yan turun ke sekolah seperti biasa menumpang jirannya. Namun, apabila dia balik dari sekolah, dia dibawa bersama keluarga jiran kerana ibu telah ke hospital. Petang itu, barulah ibu dan ayahnya pulang tetapi Atong masih lagi dirawat di hospital. Yan berasa sedih sekali. Tiada kedengaran suara si adik bergurau dengannya seperti selalu. Dilihatnya ayah nampak suram. Dia tahu ayah berasa bersalah atas kemalangan yang terjadi.

“Kenapa kamu kelihatan tidak bersemangat, Rayyan?” soal Cikgu Hamdan. Dilihatnya Yan hanya duduk di tepi dan tidak bersama-sama rakannya bersukan semasa mata pelajaran Pendidikan Jasmani dan Kesihatan.

“Adik saya kemalangan, cikgu. Saya tidak dapat fokus berlatih untuk larian amal itu nanti. Saya sangat sedih, cikgu.” jawab Yan jujur. Air mukanya nampak berubah setelah meluahkan perasaan pilu itu. Cikgu Hamdan nampak wajahnya berubah sedih. Cikgu Hamdan kemudiannya duduk bersebelah dengan Yan sebelum memegang bahu Yan. “Yan kena bersabar. Doakan adik cepat-cepat sembuh. Selepas ni, Yan kena berlatih sungguh-sungguh untuk larian amal Sabtu ini. Fokus dan bersemangat. Apa sahaja keputusan, pastikan ia adalah hadiah terbaik dari Rayyan untuk adik.” kata Cikgu Hamdan pada Yan. Yan mengangguk. Kata-kata gurunya itu bermain di ingatan sehingga dia tiba di rumah.

Petang itu, Yan dan ayah ke hospital melawat adik. Dia berada di sana tidak lama kerana masa melawat adalah singkat. Dilihatnya kaki adik dibalut, namun adik tidak menangis. Malah adik tersenyum gembira melihat dia datang petang itu.

“Abang sudah ikut lariankah?” soalan pertama yang keluar dari mulut Atong.

Yan menggeleng kepala. Dia mahu senyum tetapi hatinya sebak melihat keadaan si adik. “Semalam Atong mimpi abang bawa balik piala. Tapi Atong tak tahu nombor berapa. Sebab Atong terbangun.” katanya dalam tawa. “Atong sakit?”

Atong menggeleng kepala. “Tak, Atong kuat. Nurse cakap Atong kena makan ubat, berehat. Nanti Atong cepat sembuh.” jawabnya. Sungguh pintar sekali si adik menjawab. Mereka berborak sehingga kedengaran bunyi daripada pembesar suara di dalam wad itu mengingatkan mereka bahawa masa melawat telah tamat. Sebelum balik, Yan sempat berbisik, “…abang akan dapatkan nombor satu untuk adik. Yan janji.”

Hari yang dinantikan tiba. Ramai orang datang ke larian amal kali ke-20 yang diadakan di sekolah Yan. Yan datang tidak ditemani sesiapapun kerana semalam ibu jaga adik dan pada hari ini, ayah kena ganti ibu pula. Tetapi Yan tidak bersedih kerana dia ada janji yang perlu ditunaikan. Dia lihat ramai rakan sebayanya yang mendaftar untuk larian kategori tahap dua. Dia tidak pasti siapa lebih hebat di antara mereka kerana tidak pernah bersaing untuk larian jarak jauh.

Larian pada hari itu dimulai dengan perasmian oleh Yang Berhormat melepaskan peserta dari kategori terbuka. Jantung Yan berdebar kerana selepas ini giliran dia untuk kategori tahap dua. Bukan sedikit mereka yang ikut, dalam pendaftaran tadi, nama dia sahaja sudah terletak di nombor 48. Maknanya peluang dia untuk menang kebarangkalian adalah satu per lima puluh. Dia pandang ke kiri dan ke kanan. Semua pesaingnya seolah-olah singa yang kelaparan yang masing-masing mengimpikan kemenangan. Dia ingat pesan ayah, “Pandang terus ke hadapan. Jangan toleh ke belakang.”

“Ke garisan, sedia…”

Pistol pelepas pun berbunyi. Dan, Yan pun memulakan larian sepanjang 2km itu. Pada mulanya, ramai mereka yang berlari pada kedudukan yang sama. Yan tahu dia mesti mengekalkan momentum dan pernafasan yang stabil agar dapat menghabiskan larian itu serta tidak membazirkan tenaga yang ada sehingga ke garisan penamat. Usain Bolt pernah mengatakan, “Jangan memikirkan awal perlumbaan.” Kata-kata itu Yan masih ingat ketika dia melihatnya di kaca televisyen pada awal tahun lalu.

Masih ada lagi 500meter dan hampir tiba di garisan penamat. Dalam satu tempoh larian itu, masih ada sekurang-kurangnya 7 orang berlumba untuk mendapatkan kedudukan terbaik. Tiba-tiba Yan jatuh tersungkur. Rupanya tapak kasut Yan telah tertanggal. Yan menoleh apabila ada orang telah memotongnya. Dia hampir menangis kerana kasut tidak dapat digunakan. “Lari laju-laju, laju abang!” Kedengaran suara si adik menjelma di benak fikiran. “Laju abang!”

Yan tekad. Dia buka kasut yang sebelah lagi lalu meninggalkan kedua-dua kasut di atas rumput. Tidak dia hiraukan kakinya memijak jalan yang panas dengan haba tepat jam 10 pagi. Niat Yan ketika ini, tidak lain tidak bukan, untuk mendapatkan kedudukan terbaik daripada yang terbaik. Pantas dia berlari kerana dia tahu garisan penamat hampir tiba. Beberapa orang berjaya dipotongnya. Ahli-ahli Persatuan Bulan Sabit Merah yang bertugas pula memberikan sokongan dan sorakan kepada Yan. Ini menambahkan lagi semangat Yan untuk terus berlari dan mara ke hadapan. Yan perhati dari jauh. Masih ada seorang lagi pelari di hadapannya yang perlu dikejarnya. Dia naikkan lagi pecutan larian. Dan akhirnya…

“Abang!”panggil Atong. Dia melambai-lambai kepada Yan apabila melihat Yan berjalan menuju ke arahnya di dalam wad kanak-kanak. Yan tersenyum.

“Abang dapat nombor berapa?”

“Abang dapat nombor…” Yan tidak menjawab. Sebaliknya, dia mengambil piala daripada beg birunya.

“Yan dapat ni.” Sambil memegang piala itu. “Abang dapat nombor satu?” soal Atong. Yan mengangguk. “Wahhh!” Suara Atong memenuhi ruangan bilik wad itu. Ibu segera menggeleng kepala dan memberitahu mereka supaya tidak berbuat bising. Atong segera menutup mulutnya. Atong kelihatan gembira dan suka pada piala yang dimenangi oleh Yan. “Maafkan abang. Abang tidak mampu untuk merawat kesakitan adik tetapi semoga ini menjadi hadiah yang bererti untuk adik.” Hati kecil Yan berkata-kata. Dan, Yan telah bernekad. Pada hari itu juga,dia diberi tanggungjawab yang besar iaitu mewakili sekolah untuk pertandingan merentas desa peringkat sekolah rendah di daerah itu. Sekolah juga akan menghadiahkan dia dengan kasut baharu. Kasut yang lebih bersesuaian. Tiada kata-kata lain,hanya bersyukur. Mulai hari itu, dia telah berjanji dengan dirinya untuk menjadi atlet dalam sukan larian yang terkemuka mewakili negara suatu hari nanti. Kegembiraan dan senyuman si adik menguatkan dirinya. Penyokong terkecil yang memberikan kemenangan besar buatnya sehingga ke garisan.

See author's posts


Masalah kekurangan guru diselesaikan sebelum Mac – Fadhlina

NIBONG TEBAL:  Kementerian Pendidikan (KPM) akan menyelesaikan masalah kekurangan guru di semua negeri sebelum sesi persekolahan baharu bermula pada Mac depan, kata Menterinya Fadhlina Sidek.

Beliau berkata sebelum ini pihaknya mengumumkan akan mengisi 50 peratus daripada anggaran jumlah 3,000 kekurangan guru di Sarawak menjelang Mac sebagai langkah awal menyelesaikan isu berkenaan di negeri itu.

“Di negeri lain juga terdapat isu kekurangan guru cuma ia tidak berada pada tahap kritikal berbanding Sarawak, sebab itu pihak kementerian menangani masalah di sana dahulu.

“Kita juga akan meneliti dan melihat perkara ini terutama dari segi persediaan guru sebelum sekolah buka pada Mac depan. Kita akan atasi mana-mana negeri yang ada masalah kekurangan guru,” katanya kepada wartawan selepas menghadiri Majlis Rumah Terbuka Tahun Baharu Cina Parlimen Nibong Tebal di sini hari ini.

Mengulas mengenai kenyataan beliau agar tiada sekatan dikenakan kepada guru dalam menyuarakan kebimbangan berhubung sesuatu isu menerusi media sosial, Fadhlina berpandangan selagi ia bersifat konstruktif pihak kementerian tiada masalah untuk menerimanya.

Katanya KPM sentiasa mempunyai ruang dalam meraikan kritikan membina terutama daripada guru, namun ia perlu dilakukan menerusi saluran yang betul.

“Kita di KPM meraikan apa saja kritikan kerana kita sedia mendengar dan mahukan input itu, apatah lagi daripada guru-guru kita,” katanya.

Jumaat lalu, Fadhlina dilaporkan berkata mahu budaya memberikan amaran terhadap guru yang mengkritik di media sosial dihentikan segera, sebagai respons kepada guru pendidikan khas Sekolah Menengah Kebangsaan (SMK) Jalan Reko, Hasmadi Hamdan yang diberikan amaran oleh pegawai kerana mengkritik di media sosial.- Bernama.

See author's posts


Sebuah roket dilancar ke bandar utama Karabakh

STEPANAKERT: Pasukan Azerbaijan pada Ahad mempertahankan Stepanakert, bandar utama wilayah Nagorno-Karabakh, kata pegawai Armenia ketika pertempuran tersebut memasuki minggu kedua.

Di Stepanakert, pasukan AFP yang berhampiran di situ dapat mendengar bunyi siren sekitar 9.30 pagi diikuti dengan beberapa bunyi letupan. Bekalan jana kuasa pada masa sama juga terputus.

“Pasukan Azebaijan cuba melindungi penduduknya yang menjadi sasaran semasa roket tersebut dilancarkan,” kata jurucakap menteri pertahanan Armenia kepada AFP.

Penguasa Azerbaijan menyatakan mereka akan mengambil tindakan untuk membalas dendam selepas kejadian tersebut.

Kementerian pertahanan di Baku mendakwa bahawa angkatan bersenjata Armenia menembakkan roket ke bandar Terter dan Horadiz di wilayah Fizuli dari Stepanakert. – AFP

See author's posts


RM210 juta bantu 46,400 usahawan ‘bangkit’ semula

SEMOGA MEMANFAATKAN… Datuk Dr Malcom Mussen (tiga, kiri) menyerahkan cek replika bagi programUsahawan Teknikal Vokasional (USTEV) kepada Sylvia Lyn Thomas (dua, kanan) serta disaksikan oleh John Ilus(tiga, kanan) dan tetamu yang lain.

SERIAN: Kira-kira RM210 juta bantuan kewangan telah diluluskan kepada lebih 46,400 usahawan tempatan termasuk penjaja dan peniaga kecil menerusi pelbagai inisiatif di bawah Bantuan Khas Sarawakku Sayang (BKSS).

Timbalan Premier, Datuk Amar Awang Tengah Ali Hasan berkata, Perusahaan Kecil dan Sederhana (PKS) diwakili 98.5 peratus daripada komuniti perniagaan di Sarawak dan sudah dianggap sebagai nadi pertumbuhan ekonomi negeri.

“Sejumlah RM5.685 bilion telah diperuntukkan Kerajaan Sarawak melalui Pakej BKSS dari BKSS 1.0 hingga BKSS 8.0 untuk meringankan bebanan rakyat terkesan dengan PKP, termasuklah golongan usahawan,” katanya.

Teks ucapan beliau dibacakan oleh Timbalan Menteri Perdagangan Antarabangsa, Industri dan Pelaburan, Datuk Malcom Mussen Lamoh untuk Perniagaan Jom Regista, semalam.

Awang Tengah berkata, bantuan itu termasuk Skim Pinjaman Industri Kecil dan Sederhana (SPIKS) – dengan jumlah bantuan RM31.08 juta kepada 417 usahawan Bumiputera, Skim Kredit Mikro Sarawak (SKMS) dengan jumlah bantuan RM49.5 juta kepada 1,689 usahawan B40, mikro dan kecil, Program Graduan Ke Arah Keusahawanan (GERAK) dan Program Usahawan Teknikal dan Vokasional (USTEV) dengan jumlah bantuan RM7.8 juta kepada 857 usahawan belia dan berkemahiran teknikal & vokasional.

“Bagi terus membantu PKS tempatan yang terkesan dari segi aliran tunai akibat pandemik Covid-19, kerajaan Sarawak turut menyediakan inisiatif Subsidi Kadar Faedah untuk Special Relief Fund (SRF), Targeted Relief and Recovery Facility (TRRF), Penjana Tourism Financing (PTF).

“MINTRED telah meluluskan subsidi berjumlah RM77 juta sebelum 31 Januari 2022 bagi pelaksanaan inisiatif tersebut.  Inisiatif ini telah memberi manfaat kepada 3,346 orang PKS Sarawak,” katanya.

Mengulas lanjut Awang tengah berkata, Kerajaan Negeri juga membantu PKS dan usahawan Sarawak dari sektor pelancongan yang sangat terkesan berikutan Covid-19.

“Setakat ini di bawah BKSS 6.0, lebih 1,000 PKS dan usahawan pelancongan telah dibantu dengan nilai bantuan RM1.29 juta.

“Bagi tahun 2022, setakat Mac, di bawah BKSS 8.0, seramai 38,570 penjaja dan peniaga kecil di bawah PBT telah dibantu dengan nilai bantuan RM38.57 juta.

“Insiatif ini bagi memastikan perniagaan mereka terus beroperasi dan meringan bebanan golongan penjaja dan peniaga kecil,” ujarnya.

Tambahnya lagi, Program Go Digital Sarawak 2022 dengan jumlah bantuan RM5 juta mensasarkan 500 usahawan untuk pembelian peralatan dan keperluan digital seperti perkakasan.

“Program ini dilaksanakan oleh Kementerian saya dengan kerjasama Perbadanan Ekonomi Digital Sarawak (SDEC).

“Setakat ini, Kementerian saya dan SDEC dalam proses pemilihan 500 usahawan yang layak untuk menyertai program ini.

Awang Tengah yang juga Menteri Perdagangan Antarabangsa, Industri dan Pelaburan berkata, bagi menggalakkan lagi usahawan Sarawak supaya bergerak kearah digital entrepreneurship, semasa bulan Ramadan tahun 2020 dan 2021.

Katanya, seramai 250 usahawan telah berdaftar dengan Pavilion Produk Sarawak (SPP) Kuala Lumpur dengan jumlah produk sebanyak 500 lebih produk.

“Kementerian telah menyediakan platform online bagi para usahawan mempromosi dan menjual produk mereka melalui Facebook Bazaar Rakyat Online Sarawakku Sayang (BROSS).  Melalui BROSS, seramai 10,000 usahawan dari seluruh Sarawak telah terlibat dan telah berjaya mencatat nilai jualan sebanyak RM100 juta.

“Di samping itu, kementerian saya menyediakan kemudahan seperti Sarawak Product Pavilion (SPP) di Kuala Lumpur sebagai hub untuk mempromosi, mempamer, mengedar dan menjual produk ke Semenanjung Malaysia,” katanya.

Dalam pada itu, bagi memastikan produk dan perkhidmatan usahawan Sarawak mendapat liputan dan promosi melalui media massa, kementerian bekerjasama dengan TV Sarawak dan Media Prima.

“Kementerian akan terus aktif dalam memastikan penyertaan usahawan tempatan dalam ekspodi peringkat nasional ataupun antarabangsa.

“Bagi suku pertama 2022, Kementerian saya telah menyertai Hari Kraf Kebangsaan di Kuala Lumpur dan Ekspo Usahawan Wanita Antarabangsa Malaysia di Sabah,” katanya lagi.

Antara yang hadir pada majlis itu ialah ADUN Bukit Semuja John Ilus dan Pegawai Daerah Serian Lim Hock Meng.

Oleh JEAKQLEYN YACHO

See author's posts


Ketua kaum ‘jambatan’ kerajaan

SIMANGGANG: Ketua Kaum adalah ‘alat penting’ bagi menyampaikan dasar dan polisi pembangunan Kerajaan Sarawak kepada rakyat dalam negeri ini, kata Menteri Muda Kesejahteraan Komuniti, Datuk Francis Harden Hollis.

Menurut beliau, tanpa ketua kaum adalah sukar buat Kerajaan Sarawak untuk menyedarkan rakyat mengenai pentingnya perlaksanaan dasar dan polisi terhadap proses pembangunan hidup mereka dari masa ke semasa.

“Ketua kaum yang terdiri daripada tuai rumah dan ketua kampung seharusnya tahu bahawa mereka telah pun diberi elaun bagi melaksanakan tugas menyebar dasar dan polisi kerajaan dalam kalangan anak buah masing-masing dari masa ke semasa.

“Mohon manfaat elaun itu bagi tujuan berkenaan. Bantulah kita memperkasa proses pembangunan negeri ini dengan membantu mempertingkat kefahaman rakyat di penempatan mereka sendiri mengenai polisi dan dasar kerajaan,” kata beliau.

Harden berkata demikian ketika berucap pada majlis ringkas penyerahan Sijil Pelantikan dan Pelanjutan Ketua Kaum kepada enam individu di Bilik Mesyuarat Pusat Khidmat Masyarakat Ahli Dewan Undangan Negeri (ADUN) N32 Simanggang di sini baru-baru ini.

Selain itu beliau pada majlis itu juga memberitahu, penyampaian sijil ketua kaum berkenaan menunjukkan bahawa Kerajaan Sarawak mengiktiraf khidmat bakti dan sumbangan mereka terhadap proses pembangunan di peringkat akar umbi selama ini.

“Saya memohon kepada Ketua Kaum agar bertindak memantapkan organisasi Jawatankuasa Kemajuan dan Keselamatan Kampung (JKKK) yang ditubuh di penempatan masing-masing.

“Lagi pun usaha ketua kaum ini juga turut dibantu kerajaan yang sudah pun bersetuju untuk membayar elaun sebanyak RM300 sebulan kepada setiausaha organisasi tersebut demi mengiktiraf peranan mereka selama ini,” kata beliau.

Justeru, Harden berharap agar ketua kaum yang dilantik atau dilanjutkan tempoh perkhidmatan sebelum ini agar bertindak melaksana tanggungjawab mengurus proses pembangunan anak buah masing-masing demi mencapai aspirasi Kerajaan Sarawak.

Hadir sama bagi menyaksikan majlis ringkas penyerahan sijil itu adalah Pegawai Daerah Sri Aman, Mohd Ashree Wee dan Ketua Masyarakat Kaum Iban kawasan Batu Lintang, Undop, Penghulu Mingging Sigan.

Oleh VALENTINE NGUMBANG

See author's posts


PM baharu Lubnan letak jawatan

BEIRUT: Perdana Menteri Lubnan yang baru dilantik meletak jawatan semalam kerana gagal membentuk kerajaan untuk membawa negara itu keluar daripada krisis ekonomi terburuk dalam tempoh beberapa dekad.

Ia diburukkan lagi dengan insiden letupan bekalan ammonium nitrat pada 4 Ogos lalu.

“Saya menarik diri daripada tanggungjawab ini. Saya mohon maaf kepada rakyat Lubnan atas ketidakmampuan saya merealisasikan aspirasi untuk menubuhkan pasukan reformis,” ujar Mustapha Adib, 48, menerusi ucapan disiarkan stesen TV.

Sejak pelantikannya pada 31 Ogos lalu, beliau berdepan tekanan membentuk Kabinet baharu secepat mungkin untuk melakukan pembaharuan yang diperlukan bagi memperoleh bantuan dana asing berjumlah berbilion dolar.

Usaha bekas Duta Lubnan ke Jerman itu untuk menamakan barisan baharu telah dihalang oleh dua parti utama mewakili komuniti Shiite terbesar di Lubnan, Amal dan Hizbullah.

Kedua-dua parti berkenaan didakwa enggan menarik balik tuntutan untuk memastikan Kementerian Kewangan berada di bawah kawalan mereka.

Pembentukan kerajaan di Beirut biasanya mengambil masa beberapa bulan yang sebelum ini dilaksanakan di bawah perjanjian perkongsian kuasa sejak perang saudara pada 1975-90.

Sementara itu, pejabat Presiden, Michel Aoun memaklumkan beliau menerima peletakan jawatan tersebut dan akan mengambil langkah bersesuaian dengan kehendak Perlembagaan. Isnin lalu, Aoun memberi amaran negara itu bakal terjerumus ke dalam ‘neraka’ jika parti politik yang bersaing tidak membantu Adib membentuk Kabinet baharu. – AFP

See author's posts


OKU bakal nikmati pengangkutan awam percuma – Nancy

PUTRAJAYA: Orang kurang upaya (OKU) bakal menikmati perkhidmatan pengangkutan awam secara percuma, kata Menteri Pembangunan Wanita, Keluarga dan Masyarakat Datuk Seri Nancy Shukri.

Beliau berkata perkara itu telah dipersetujui Menteri Pengangkutan Anthony Loke Siew Fook, namun mekanisme perlaksanaan pemberian tambang percuma untuk golongan itu perlu diteliti.

Menurutnya ketika ini OKU diberi diskaun 50 peratus bagi tambang pengangkutan awam, tetapi tidak ramai daripada golongan itu yang menikmati manfaat tersebut.

“Saya telah bercakap dengan Yang Berhormat Menteri (Loke) berhubung perkara itu dan secara prinsip beliau telah bersetuju dengan cadangan ini,” katanya kepada pemberita selepas merasmikan sesi dialog awam Perkhidmatan Kanak-Kanak (Pemeliharaan dan Perlindungan) Jabatan Kebajikan Masyarakat (JKM), di sini hari ini.

Nancy berkata tarikh pelaksanaan tambang percuma tersebut bergantung kepada pihak Kementerian Pengangkutan.

Nancy menerusi ciapan di Twitter beliau memaklumkan telah berbincang dengan Loke semasa mesyuarat Kabinet hari ini mengenai kemudahan tambang percuma kepada OKU yang menggunakan pengangkutan awam seperti Transit Aliran Ringan (LRT), Transit Aliran Massa (MRT) dan bas henti-henti. – Bernama.

See author's posts


Jangan lakukan rentas bahagian, negeri

ZARINA ABDULLAH

KUCHING: Rakyat diminta untuk tidak melakukan perjalanan merentas bahagian dan negeri menjelang musim perayaan Hari Raya Aidilfitri dan Gawai nanti.

Menteri Muda Kesejahteraan Komuniti, Datuk Francis Harden Hollis menasihatkan masyarakat untuk kekal di mana mereka berada sekarang pada musim perayaan nanti bagi mengekang penularan wabak Covid-19.

“Penduduk di bandar diminta untuk tidak melakukan perjalanan ke luar bandar pada Hari Raya dan Hari Gawai nanti, begitu juga sebaliknya bagi mereka yang mahu ke bandar.

“Mereka yang tinggal di bandar, kekal sahaja di bandar, manakala mereka yang dikampung, harus terus dikampung,” katanya ketika ditemui pemberita selepas Majlis Penyerahan Sumbangih Raya-Gawai di Wisma Bapa Malaysia, semalam.

Tambahnya, usaha ini penting dan semua orang harus memainkan peranan bagi mengekang penularan Covid-19 kerana wabak itu masih ada.

“Kita harus mematuhi Perintah Kawalan Pergerakan Bersyarat (PKPB) dan mengamalkan gaya hidup norma baharu sehingga kita dapat menghentikan Covid-19,” tegasnya.

Sementara itu, Pengerusi Jawatankuasa Pengurusan Bencana Negeri Sarawak (JPBNS), Datuk Amar Douglas Uggah Embas semalam berkata, sambutan Hari Raya Aidilfitri dan Hari Gawai di negeri ini hanya dibenarkan pada hari pertama dengan kapasiti seramai 20 orang ahli keluarga dan jiran terdekat.

Selain itu, katanya antara aktiviti yang tidak dibenarkan semasa perayaan adalah perjalanan balik ke kampung yang melibatkan pergerakan antara daerah.

“Tiada aktiviti kunjung mengunjung ke rumah saudara mara atau sahabat handai, tiada rumah terbuka perayaan, tiada bersalaman dan bersentuhan serta tiada menziarah kubur, Tahlil dan kenduri Hari Raya,” tegas Uggah.

See author's posts


Sarawak kenal pasti CIQ, pos kawalan sempadan untuk naik taraf

KUCHING: Kerajaan Sarawak sudah mengenal pasti beberapa lokasi Kompleks Imigresen, Kastam, Kuarantin dan Keselamatan (CIQ) serta pos kawalan sempadan yang perlu dinaik taraf bagi menjaga keselamatan di sempadan Sarawak.

Premier Sarawak Datuk Patinggi Tan Sri Abang Johari Tun Openg berkata, antara lokasi yang dikenal pasti adalah Tebedu, Biawak, Long Singut dan Ba’Kelalan.

Katanya, CIQ Tebedu memerlukan naik taraf agar setanding CIQ Entikong yang dibina oleh kerajaan Indonesia beberapa tahun lalu.

“CIQ di Entikong sudah dinaiktaraf jadi kita mesti lakukannya juga dan lokasi untuk CIQ ini juga perlu kita dekatkan dengan sempadan.

“Perkara yang sama juga terjadi di sempadan Biawak, Pos Lintas Batas Negara (PLBN) Aruk sudah dinaiktaraf dan kita belum.

“Dua lagi lokasi yang perlu diberi perhatian adalah Pos Kawalan Sempadan Long Singut dan Ba’Kelalan yang kita akan naik taraf.

“Kita juga ada merancang untuk membina sebuah lagi CIQ di Tapak Megah, tapi saya rasa ini perlu dibincangkan semula kerana kita mahukan lokasi yang lebih dekat dengan sempadan,”katanya.

Beliau berkata demikian ketika ditemui pemberita selepas menyempurnakan majlis penyerahan Sumbangsih Raya 2023 di Wisma Bapa Malaysia di sini, hari ini.

Abang Johari turut menyatakan bahawa kerajaan Sarawak sentiasa dan sudah lama bersedia menghulurkan bantuan kepada Kerajaan Pusat untuk menambah Pos Kawalan Sempadan di Sarawak.

“Kita sedia dan kita ada dana untuk membantu Kerajaan Pusat bagi membina Pos Kawalan Sempadan.

“Pembinaan ini adalah di bawah bidang kuasa Kementerian Pertahanan, jadi kita tidak ada kuasa untuk membinanya sendiri, tapi kita sentiasa akan memberi kerjasama dengan Kerajaan Pusat untuk menyediakan tapak pembinaan Pos Kawalan Sempadan itu,” katanya.

Beliau juga merakamkan ucapan terima kasih kepada Perdana Menteri, Datuk Seri Anwar Ibrahim kerana meluluskan peruntukan tambahan RM1 bilion bagi projek menaik taraf dan membina infrastruktur yang lebih baik di sepanjang sempadan Sarawak dan Sabah baru-baru ini.

Untuk rekod, sempadan di antara dua negeri (Sabah dan Sarawak) itu terdiri daripada 1,881 kilometer yang memisahkan Sarawak dan Sabah di Malaysia, dan wilayah Kalimantan di Indonesia.

Oleh SHAHRUL QAIZAT

See author's posts


RELA pastika Sebauh dalam zon hijau

ADUM LIU

BATU NIAH: Jabatan
Sukarelawan Malaysia (RELA) Daerah Sebuah akan perhebatkan rondaan pada arahan
Perintah Kawalan Pergerakan (PKP) fasa ketiga di sekitar pekan Sebauh.

Ketua anggota RELA Daerah
Sebauh, Abu Samah ketika dihubungi semalam berkata, PKP fasa pertama dan kedua
di Daerah Sebauh adalah terkawal setakat ini.

Katanya, hari ini (15 April)
adalah PKP fasa ketiga dan rondaan anggota RELA di sini akan diperhebatkan lagi
untuk menggekalkan Daerah Sebauh dalam
zon hijau.

“Kita mahu Sebauh dalam
zon hijau sepanjang tempoh PKP fasa ketiga berkuatkuasa dengan tidak
membenarkan orang luar masuk sesuka hati ke Sebauh sebagai usaha bendung wabak
Covid-19 tular ke sini.

“Orang ramai dinasihati
teruskan patuhi arahan PKP, utamakan kebersihan diri dan kawasan supaya
masyarakat kita selamat daripada jangkitan wabak bahaya,” jelasnya.

Pihak RELA Daerah Sebauh
akan terus memberi kerjasama kepada pihak Polis dalam apa sahaja tugas demi
keselamatan semua pihak, tambahnya lagi.

Sehubungan itu, turut
berterima kasih kepada pihak akhbar Utusan Sarawak yang sering menghubungi dan
menyampaikan maklumat perkembangan PKP Daerah Sebauh sepanjang tempoh PKP
dikuatkuasakan oleh kerajaan.

See author's posts


Kerajaan muktamadkan garis panduan berkaitan laluan kenderaan mikromobiliti

KUALA LUMPUR: Kerajaan melalui Jabatan Perancangan Bandar dan Desa (PLANMalaysia) memuktamadkan Garis Panduan Perancangan Laluan Kenderaan Mikromobiliti yang memperincikan mengenai pembangunan dan reka bentuk laluan bagi kenderaan tersebut.

Timbalan Menteri Pengangkutan Datuk Hasbi Habibollah berkata garis panduan itu memberi fokus kepada elemen keperluan infrastruktur serta kemudahan sokongan yang lain bagi kenderaan mikromobiliti iaitu jenis moped, personal mobility devices (PMD) dan personal mobility aids (PMA).

“Garis panduan ini disediakan sebagai dokumen panduan dan rujukan kepada jabatan atau agensi persekutuan, pihak berkuasa negeri, pihak berkuasa tempatan (PBT) dan pihak berkepentingan dalam merancang, membangunkan dan mereka bentuk laluan kenderaan mikromobiliti di kawasan pembangunan sedia ada dan pembangunan baharu.

“Dalam hubungan ini, pihak-pihak yang berkuasa berkenaan hendaklah menyediakan suatu infrastruktur jalan yang selamat bagi penggunaan kenderaan mikromobiliti tersebut, berdasarkan kepada garis panduan yang telah dibangunkan atau ditetapkan,” katanya dalam sesi soal jawab di Dewan Rakyat, hari ini.

Beliau menjawab soalan Afnan Hamimi Taib Azamudden (PN-Alor Setar) yang ingin tahu solusi untuk pengusaha perkhidmatan sewaan kenderaan mikromobiliti yang terjejas pendapatan akibat penguatkuasaan undang-undang larangan penggunaan kenderaan mikromobiliti di atas jalan raya.

Di samping itu, Hasbi berkata Institut Penyelidikan Keselamatan Jalan Raya Malaysia (MIROS) juga sedang merangka satu keperluan spesifikasi atau program penilaian keselamatan berhubung kenderaan mikromobiliti, selain melihat keperluan mewujudkan satu standard atau piawaian kenderaan itu.

“Shah Alam melalui Majlis Bandaraya Shah Alam telah dipilih sebagai lokasi pertama pengujian atau lebih dikenali sebagai sandbox bagi menguji pakai kesemua garis panduan ini. Garis panduan dan projek sandbox ini akan dirasmikan pada 12 Mac 2023 di Shah Alam,” katanya. – Bernama

See author's posts


Nafi 10 negara disekat

KETUA Pegawai Eksekutif Jawatankuasa Penganjur Tokyo 2020 Toshiro Muto menafikan laporan bahawa 10 negara termasuk Malaysia akan disekat daripada menyertai temasya itu bulan depan susulan lonjakan kes Covid-19 yang sedang dialami negara berkenaan.

Muto berkata kemungkinan mengenakan sekatan penyertaan itu langsung tidak dipertimbang, sebaliknya kontinjen daripada beberapa negara disyaratkan menerima vaksin penuh sebelum tiba di Jepun bagi menyertai temasya yang dijadualkan bermula pada 23 Julai tersebut.

“Kami tidak pernah mendengar tentang perkara itu yang langsung tidak berasas, malah kami tidak menimbang langkah tersebut sebagai satu kemungkinan,” katanya.

“Mengenai (kebimbangan) varian baharu dari India, sebelum datang ke Jepun, mereka perlu menerima vaksin lengkap. Itu dasar yang kita umumkan, vaksinasi 100 peratus disyaratkan (bagi atlet) dari India, Pakistan, Sri Lanka, Nepal, Bangladesh dan negara yang berkaitan

“Mereka harus berunding dengan IOC (Jawatankuasa Olimpik Antarabangsa) dan mereka perlu menerima vaksinasi lengkap sebelum memasuki Jepun,” katanya pada sidang media di Tokyo semalam. Rakaman video sidang media itu dikongsikan dengan Bernama.

Beliau turut menafikan ada perbincangan tentang pembatalan atau penangguhan seterusnya Sukan Olimpik dan Paralimpik yang sudahpun tertangguh setahun disebabkan penularan pandemik Covid-19.

Sebuah akhbar harian hari ini melaporkan kerajaan Jepun telah mengeluarkan pekeliling kepada jawatankuasa penganjur agar menyekat kemasukan 10 negara yang sedang mengalami lonjakan kes Covid-19.

Menurut laporan itu lagi, jika jawatankuasa tersebut gagal menyekat kemasukan atlet, langkah-langkah lebih ketat perlu dikenakan ke atas mereka termasuk dikuarantin selama 14 hari.

Selain Malaysia, negara lain yang dinamakan dalam laporan itu ialah  India, Pakistan, Nepal, Bangladesh, Maldives, Sri Lanka, Afghanistan, Vietnam dan United Kingdom.

Sebelum ini dilaporkan Malaysia memberi jaminan semua atlet dan pegawainya akan menerima vaksinasi penuh sebelum berlepas ke Tokyo. -Bernama

See author's posts


GPS komited pantau keperluan rakyat

LIMBANG: Segala keluhan dan permohonan rakyat akar umbi diluar bandar sentiasa mendapat perhatian Wakil Rakyat daripada Gabungan Parti Sarawak (GPS) untuk dibawa kepada pihak atasan.

Menteri Muda Pemodenan Pertanian, Tanah Adat dan Pembangunan Wilayah Sarawak Datuk Dr. Abdul Rahman Ismail menegaskan kerajaan sentiasa berusaha untuk melaksana pembangunan infrastruktur asas secara berterusan seperti yang diperlukan rakyat.

Justeru, pemantauan selain perkembangan projek dibawah Program Tranformasi Luar Bandar (RTP) kerap dilakukan di Limbang sebaik pihak mendengar keluhan dan permohonan tambahan yang disuarakan rakyat di pedalaman.

Kebanyakkan permohonan dan keluhan adalah menjurus kepada berbagai projek kemudahan asas.

“Selain memantau perkembangan projek RTP yang sedang giat dilaksanakan, kita juga mendengar permohonan tambahan yang disuarakan penduduk.

Memang ada permohonan yang diperlukan rakyat termasuk menaik taraf dewan, surau dan kemudahan lain dan semua ini kita ambil maklum untuk dilaksanakan dari semasa ke semasa,”katanya ketika ditemui media ketika memantau perkembangan projek RTP di Kampung Lubuk Piasau, Lubuk Sigantang, Kampung Ipai dan Merasam hari ini.

Mengiringi beliau ialah Pengarah Agensi Pembangunan Wilayah Utara (NRDA) Datu Ubaidillah Latip, dan Penolong Jurutera Jabatan Kerja Raya (JKR) Bahagian Mahathir Jokeni.

Seterusnya ADUN Bukit Kota itu menjelaskan aspek penyelenggaraan terhadap kemudahan yang dibina seperti dewan, surau dan kemudahan lain penting bagi memastikan ianya dapat digunakan.

Oleh itu semua Jawatankuasa Kemajuan dan Keselamatan Kampung (JKKK) perlu menjaga dan menyelenggara kemudahan yang dibina kerajaan.

“Kalau boleh kita tidaklah perlu menunggu ianya rosak baharu diperbaiki untuk menjimatkan kos membaik pulih,”katanya.

Selain itu kemudahan tersebut ujarnya perlu dimanfaatkan untuk penduduk kampung meningkatkan ekonomi, pendidikan selain tempat merapatkan hubungan antara penduduk.

Katanya banyak projek RTP yang sudah dibina sejak 2016 di Dewan Undangan Negeri (DUN) Bukit Kota.

“Ada kawasan yang dulunya tidak mempunyai jalan raya kini boleh dihubungkan melalui rangkaian jalan raya.

“Kemudahan jalan raya ini penting bagi membuka lebih banyak pembinaan kemudahan asas lain seperti dewan, surau dan jalan simen ke rumah-rumah,” ujarnya Dr Abdul Rahman melakukan tinjauan projek naik taraf gelanggang futsal di kampung Lubuk Sigantang dan mendengar sendiri segala keperluan lain yang dipohon oleh penduduk kampung melalui suara Ketua Kampung dan Ketua Masyarakat.

Oleh ADENG EDRUS

See author's posts


Hab halal Tanjung Manis diteruskan

KUCHING: Projek pembangunan Pusat Hab Halal Tanjung Manis dengan peruntukan RM59 juta dijangka siap tahun depan.

Premier Sarawak, Datuk Patinggi Tan Sri Abang Johari Tun Openg berkata pihaknya berterima kasih kepada Kerajaan Persekutuan kerana meneruskan projek itu.

“Saya ingin mengucapkan terima kasih kepada kepemimpinan Perdana Menteri yang berhasrat untuk meneruskan Projek Pembangunan Pusat Hab Halal Tanjung Manis dengan harapan mampu mendominasi industri halal dunia.

“Pelaksanaan projek ini juga akan memberi manfaat dan impak besar kepada sosioekonomi penduduk dengan kepelbagaian aktiviti ekonomi di bandar baru Tanjung Manis.

” Meskipun Bajet 2023 ini belum diluluskan, namun jaminan yang diberikan oleh Perdana Menteri untuk meneruskan segala yang telah dibentang ini harus disokong sepenuhnya kerana peruntukan kepada industri halal adalah yang tertinggi berbanding bajet pada 2022,” katanya.

Beliau berkata demikian pada majlis perasmian Jelajah Halal Malaysia 2022 peringkat negeri di Dewan Majma’ Tuanku Abdul Halim Mu’adzam Shah, di sini hari ini.

Teks ucapan beliau dibacakan oleh Timbalan Menteri di Jabatan Premier Sarawak (Undang-Undang, MA63 dan Hubungan Negeri – Persekutuan) Datuk Sharifah Hasidah Sayeed Aman Ghazali.

Abang Johari berkata, kerajaan Sarawak menyokong penuh pelaksanaan Pelan Induk Industri Halal (HIMP) 2030 yang bersandarkan kepada tujuh teras strategik utama.

Teras strategik itu ialah menggalakkan tawaran industri halal yang berkualiti, inovatif dan berdaya saing; membangunkan syarikat-syarikat tempatan yang berdaya saing serta memacu peningkatan sosioekonomi lebih mampan, seimbang dan menyeluruh.

Katanya, pelan itu juga dilihat bergerak seiring dengan Strategi Pembangunan Ekonomi Pasca Covid-19 (PCDS) 2030 yang memberi penekanan terhadap sektor pertanian untuk mengeluarkan makanan berkualiti dari segi nutrisi, baik untuk diet dan kesihatan, seterusnya memacu Sarawak menjadi negeri maju menjelang 2030.

“PCDS 2030 juga akan fokus kepada pembangunan infrastruktur digital secara usaha sama dengan sektor swasta yang memberi penekanan kepada pengeluaran serta pemasaran untuk menjadikan sektor pertanian lebih lestari, seterusnya menjamin sekuriti makanan negara dan dunia amnya.

“Saya turut mengikuti Persidangan Perniagaan Halal Dunia (WHBCC) 2022 di Australia pada September lalu yang menekankan kepada aspek rantaian bekalan makanan yang sudah menjadi isu global,”katanya.

Beliau berharap agenda PCDS 2030 untuk menjadikan Sarawak sebagai pengeksport bersih hasil dan produk pertanian berkualiti tinggi menjelang 2030 dapat memenuhi permintaan domestik dan antarabangsa terutamanya dalam pasaran halal dunia.

Terdapat beberapa inisiatif yang difokuskan bagi merancakkan industri halal negara dengan peruntukan sebanyak RM92 juta.

Turut hadir, Ketua Setiausaha Kementerian Perdagangan Antarabangsa dan Industri Datuk Lokman Hakim Ali, Ketua Bahagian Halal Jabatan Agama Islam Sarawak (JAIS) Ramzen Ambi dan Penolong Setiausaha Kementerian Perdagangan dan Pelaburan Antarabangsa (MINTRED) Sharifah Mastura Wan Razali.

Oleh SHAHRUL QAIZAT

See author's posts


WADAH BAHASA DAN SASTERA

MENJASADKAN ROH KARYA

DALAM kebanyakan makalah,sering diperkatakan serta ditegaskan bahawa untuk menjadi penulis menuntut pemilikan sikap ketelitian, ketekunan,kepekaan, keluasan capaian serta ketajaman minda,di samping penguasaan bahasa yang baik. Tuntutan yang sedemikian,bagi kebanyakan penulis yang baru mahu berjinak-jinak dalam alam penulisan, pasti menerbitkan rasa gerun atau gentar,lantas memadam semarak oja untuk menghasilkan karya. Namun,hakikat ini wajar difahami,di samping berusaha menggilap bakat penulisan. Apa-apa jugagenre penulisan, semuanya menuntutdaya taakul yang tajam.

Dalam erti kata yang lain, mampumembaca serta mentafsir bukan sahaja apa-apa yang tersurat, malah segala bentuk yang tersirat. Wajar dimengerti sedalam-dalamnya, tujuan menghasilkan karya bukan sekadar sebagai wadah peluahan emosi yang ‘tersentuh’ atau ‘tergugat’ oleh sesuatu peristiwa, mahupun titipan kisah yang peribadi sifatnya,akan tetapi turut menyelitkan unsur pengajaran bagi mengubah corak pemikiran khalayak pembaca ke suatu titik penerapannilai-nilai murni dalam kehidupan.

Menulis bukan untuk menagih simpati daripada pengalamanpengalaman duka yang dialami,pun bukan untuk mempersendakan sesuatu perbuatan yang tidak wajar. Memang tidak ada salahnya. Namun, jika hal sedemikianitu boleh mencetuskan polemik berpanjangan sehingga menimbulkan perbalahan serta persengketaan, hala tuju ataumatlamat berkarya tergelincir daripada landasan asalnya.

Tulislah apa-apa perkara berlaraskan pandangan, pemerhatian serta penaakulan tentang rencah kehidupan yang berlaku di sekeliling kita. Namun, usah lupa untuk menyelitkan nilai pengajaran mahupun teladan.Hal yang sedemikian itulah yang berupa antara nilai yang disebut-sebut sebagai unsur estetika dalam pengkaryaan. Estetika yang tercetus bukan sahaja daripada keupayaan serta kebijaksanaan pengkarya ‘menyulam’kata-kata menjadi ‘ambal pengisahan’, akan tetapi juga dari segi keberhemahan menitip ‘pesanan’ dan ‘teguran’ secara halus sehingga mampu meresapdalam nubari pembaca.

Dalam erti kata lain, ‘menjasadkan roh karya’ atau dalam bahasa Inggerisnya,the embodiment of the whole text.Dalam ruangan ini pada siaran minggu lalu, telah disiarkan tiga buah sajak, iaitu “Atma Ini Berbisik”karya Osman Zaini, “Manusia Biasa” nukilan Asyraff Jamin dan “Aku dan Teman” hasil titipan minda Aileen Claire Anak Vincent.Antara ketiga-tiga penulis ini, dua daripadanya bukanlah nama baharu dalam dunia penulisan, khususnya penulisan sajak. Malah, karya mereka sering tersiar, sama ada dalam akhbar,mahupun di media-media sosial.

Mereka yang dimaksudkan ialah Osman Zaini dan Asyraff Jamin. Lantaran hal yang sedemikian, hadir keterujaan untuk membicarakan hasil sajak yang mereka nukilkan bagi melihat penyerlahan sisi-sisi tertentu yang mereka ketengahkan. Namun, muluk sekiranya dibicarakan terlebih dahulu sajak nukilan Aileen Claire, iaitu “Aku dan Teman”.Sepintas lalu, sajak “Aku dan Teman”membicarakan tentang situasi ‘penyendirian’ pengkaryanya disebabkan ketidaksudianinsan-insan sekeliling dan dalam konteks sajak ini, rakan sebaya,untuk menjalinkan hubungan sebagai teman disebabkan wujudnya ketidakfahaman mereka terhadap sikap atau pendiriannya.

Situasi yang lazim dalam kalangan golongan remaja, khususnya dalam persempadanan persekolahan atau pengajian tinggi. Mesej yang ingin disampaikan secara tersirat adalah dalam proses penilaian terhadap seseorang individu secara umumnya,faktor luaran atau ekstrinsik tidak sewajarnya dijadikan kayu

pengukur bagi menentukan budi pekertinya ibarat kata pepatah,usah dinilai kandungan sesebuah buku daripada paparan kulitnya (don’t judge a book by its cover).Namun, penyiratan mesej tersebut ditabiri oleh ketidaktelitianAileen membina kerangka sajaknya, di samping pertautan teks dan interteks yang masih longgar. Selain daripada itu, turut terkesan kelemahan dari segi pemilihan diksi untuk membentuk bait-bait yang ‘sempurna’ dari segi pemaknaannya. Kelemahan ini wajar diberikan perhatian yang khusus. Namun demikian, tidak bermakna sajak yang dihasilkan tidak dapat dimurnikan untuk menyerlahkan keindahan serta kepersisannya.

Dengan melakukan beberapa pemurnian,sajak berkenaan mampu ditransformasikan menjadi sebuah sajak yang baik dan mengesankan.Contoh pemilihan diksi yang kurang sesuai adalah seperti ‘bermain dengan dunia’, ‘senang hati dikejar masalah’, ‘malapetaka menyapa mesra’, ‘lidah ini tidak layak berkata-kata’, dan ‘aku gembira diriku tidak siuman’. Ungkapan-ungkapan sedemikian,dari segi logiknya, kurang bertepatan dan malah tidak ‘masuk akal’. Aileen perlu mencari ungkapan-ungkapan lain yang lebih persis dan logikal sifatnya.

Sekadar cadangan untuk pemurnian,rangkap pertama sajak ini boleh diubah menjadi sebegini; Di pentas duniaakulah peran dukaberdandan ceria pertonton lelucon pura. Daripada situ, binalah interteks selanjutnya untuk melengkapkan teks yang telah diasaskan. Beranjak kepada sajak “Manusia Biasa” karya Asyraff Jamin. Pengkaryanya memerihalkan tentang kekerdilan diri sebagai manusia biasa yang tidak sempurna dan tidak lari daripada melakukan kekhilafan serta salah laku (dosa). Kesedaran akan hakikat sedemikian membuat pengkarya memohon petunjuk,hidayah serta perlindungan daripada Yang Maha Esa, di samping meletakkan harapan agar pada akhir hayat, ‘dikembalikan’dalam husnul khatimah.

Sekali imbas, sajak ini berbentuk ‘doa’ kepada Yang Maha Berkuasa.Pengakuan akan kelemahan diri sebagai insan yang tidak memiliki kelebihan seperti yang dikurniakan kepada para nabi. Pengkarya menitipkan mesej yang bersifat universal untuk menyedarkan khalayak pembaca agar terterap keinsafan dalam nubari.

Oleh MOHIDIN MALEK

See author's posts


Dewan Bandaraya Miri 60 peratus siap

MIRI: Projek pembinaan Dewan Bandaraya Miri di Marina ParkCity di sini, kini siap 60 peratus.

Datuk Bandar Majlis Bandaraya  Miri (MBM) Adam Yii berkata, projek pembinaan dewan baharu itu dijadualkan siap pada 24 Dis tahun ini namun tertangguh susulan Perintah Kawalan Pergerakan (PKP) dan Perintah Kawalan Pergerakan Bersyarat (PKPB).

“Projek berkenaan, yang bermula pada Jun 2019, mengalami kelewatan lebih dua bulan susulan PKP dan PKPB.

“Walaupun bagaimanapun, pihak kontraktor  telah memberi jaminan bahawa mereka akan melakukan yang terbaik untuk menyiapkan projek ini secepat mungkin,” katanya.

Terdahulu, Yii mengadakan tinjauan ke tapak projek berkenaan bersama beberapa ahli majlis , kelmarin.

Projek pembinaan Dewan Bandaraya Miri baharu itu  yang mengadap Laut Cina Selatan, akan menempatkan menara setinggi sembilan tingkat berbentuk tong drum,  pelantar pesiaran/taman bertingkat,  ruang legar di pintu masuk, parkir kereta separa bertingkat, bilik-bilik acara/persidangan, kantin, bilik solat dan dewan teater.

Apabila siap kelak, ia bakal menjadi mercu tanda baharu bandar raya ini.

Oleh Liong Chai Ling

See author's posts


KLARSB dilantik jadi ‘turn-key’ kontraktor

SERIAN: Koperasi Lubok Antu Reban Serian Bhd. (KLARSB) dilantik menjadi pemaju dan ‘turn-key’ kontraktor untuk Projek Pemuliharaan Landskap Hutan dengan Cara Pengkomersialan Hutan-Tani di Sarawak: Kawasan Hutan Komunal Lubok Antu Samarahan.

Pengarah Jabatan Hutan Sarawak Datu Hamden Mohammad berkata, ia bagi memberi manafaat sosioekonomi dan penglibatan secara langsung masyarakat setempat.

“Untuk makluman, projek ini dijadualkan bermula pada 2 Januari 2020 sehingga 31 Disember 2021. Namun begitu projek ini telah dijadualkan semula pada 1 Ogos 2020 hingga 30 Jun 2021, iaitu masa pembangunan telah dipendekkan.

“Oleh yang demikian pihak koperasi telah memulakan kerja pembinaan bagi projek ini bermula pada bulan Ogos yang lalu dan status pembangunan projek setakat ini adalah 15 peratus berbanding 50 peratus mengikut jadual asal,” katanya.

Beliau berkata demikian ketika berucap pada Majlis Dialog dan Lawatan Tapak Projek Pemuliharaan Landskap Hutan dengan Cara Pengkomersialan Hutan-Tani di Sarawak: Kawasan Hutan Komunal Lubok Antu Samarahan di Dewan Serbaguna Kampung Lubok Ria Hulu, Serian, semalam.

Tambahnya, pelaksanaan projek ini kelak dijangka akan memberi manafaat sosioekonomi kepada 104 keluarga dari tiga buah kampung melalui penglibatan mereka secara langsung dalam pekerjaan, peluang perniagaan dan agihan saham dalam keahlian mereka dalam Koperasi Lubok Antu Reban Serian Bhd. yang ditubuhkan untuk mengurus Hutan Komunal Lubok Antu ini.

“Pelaksanaan Projek Hutan Komunal Lubok Antu dengan Model Sister Hutan-Tani yang Berdaya Komersial seperti tanaman pokok petai (132ha), durian, gelam, engkabang dan lain-lain pokok dengan tanaman nanas (60 ha), kopi liberica (43 ha),

pisang sekaki (38ha), pinang (50ha), keladi/halia/keledek (26ha)

dan ternakan kambing (5ha) akan dilaksanakan dengan

kerjasama syarikat peneraju (anchor company) adalah satu

projek yang berimpak tinggi dan berdaya saing,” ujarnya.

Jelasnya, ia juga merupakan salah satu mekanisma tindakan bagi

pelaksanaan gabungan polisi kerajaan dalam tema pertumbuhan

berpaksikan rakyat kerana  dapat dikategorikan dalam

Teras Strategi 1 – Memperkukuh inklusiviti ke arah masyarakat

yang saksama dan Teras Strategi 4 – Menuju ke arah

pertumbuhan hijau bagi meningkatkan kemampanan dan daya tahan.

“Adalah menjadi harapan Jabatan Hutan Sarawak agar koperasi

yang ditubuhkan untuk kekal aktif dalam melaksanakan projek

yang telah diberikan.

“Pihak Jabatan akan berusaha untuk memantau dan memastikan kelancaran pelaksanaan projek mengikut komponen yang telah disediakan manakala aspek pengurusan, pentadbiran dan kerja di tapak projek dan sebagainya adalah tugas dan tanggungjawab koperasi,” katanya.

Sekiranya projek ini berjaya kelak, ia diharap dapat membuka

peluang yang lebih luas terhadap pembangunan hutan-tani di

Sarawak dan menjadi suri teladan kepada projek-projek hutan-tani lain yang akan dibangunkan.

“Selain itu, program ini juga dapat dijadikan sebagai medium untuk meningkatkan jalinan kerjasama di antara komuniti di Sarawak dan Jabatan Hutan serta agensi kerajaan dan bukan kerajaan dan pihak swasta dalam merealisasikan matlamat khususnya dalam pembangunan hutan-tani dan pemuliharaan landskap hutan secara keseluruhan,” tambahnya.

Pihaknya juga amat berbesar hati untuk mengalu-alukan penglibatan para pelabur secara aktif di dalam Projek Pengkomersialan Hutan-Tani di Hutan Komunal Lubok

Antu Samarahan ini seperti Integrated Agricultural Development

AreA (IADA), Castor Technology Sdn. Bhd. (CTSB)., PSN

Management Sdn. Bhd., Reka Jaya Plantation Sdn. Bhd., Banana

Tree Sdn. Bhd., CAPITAVEST serta pelabur-pelabur lain yang berminat.

“Melalui penglibatan ini, pihak jabatan berharap ia dapat

membangunkan projek ini dengan lebih agresif lagi dan

seterusnya memberi manfaat kepada semua pihak terutamanya

kepada komuniti yang terlibat,” katanya.

Oleh Nur Ain Otsman

See author's posts


Wan Junaidi kekal teraju PBB Simanggang

SIMANGGANG: Mesyuarat Perwakilan Tri Tahunan Parti Pesaka Bumiputera Bersatu (PBB) N32 Simanggang bagi penggal 2022-2025 yang diadakan di sini semalam menyaksikan semua jawatan menang tanpa bertanding.

Dato Sri Dr Wan Junaidi Tuanku Jaafar merangkap Ahli Parlimen Santubong kekal menyandang jawatan Ketua Cawangan PBB N32 Simanggang untuk penggal ketiga dengan Muhammad Hamzah Uthman pula dipilih sebagai Timbalan Ketua Cawangan.

Bagi jawatan Naib Ketua PBB Cawangan, tiga ahli telah pun dipilih dengan kesemua mereka terdiri daripada Jubin Anak Hilton Muda, Abdul Hisham Ahmad serta Lindalyn Kawi.

Selain itu Lindalyn pada mesyuarat itu juga turut dipilih sebagai Ketua Pergerakan Wanita PBB Cawangan dengan Abdul Hisham Ahmad dipilih sebagai Ketua Pergerakan Pemuda Cawangan.

Kaunselor Suhaili Abang Abu Samy melalui mesyuarat berkenaan telah dipilih sebagai Setiausaha PBB Cawangan dengan Stephenary Bujang dipilih sebagai Penolong Setiausaha Cawangan.

Bendahari PBB Cawangan pula menyaksikan Awang Habuan Awang Ahmad dipilih untuk memegang jawatan itu dengan Hamilton Akim pula dipilih untuk mengisi jawatan Penolong Bendahari.

Terakhir sekali iaitu jawatan Ketua Penerangan PBB Cawangan telah pun diisi oleh Guan@Franklin Guang Juma melalui mesyuarat tri tahunan parti berkenaan bagi sepanjang tempoh penggal tersebut.

Dr Wan Junaidi melalui ucapannya pada mesyuarat itu merakamkan penghargaan kepada semua perwakilan di atas mandat kepercayaan yang diberikan oleh mereka terhadapnya untuk terus menerajui PBB Cawangan N32 Simanggang.

“Alhamdulillah, selesai sudah Mesyuarat Perwakilan Tri Tahunan PBB Cawangan N32 Simanggang bagi penggal 2022-2025.

“Tahniah saya ucapkan dan selamat berkhidmat kepada saudara Abdul Hisham Ahmad dan Lindalyn Kawi yang dilantik sebagai Ketua Pegerakan Pemuda/Ketua Pergerakan Wanita PBB N32 Simanggang bagi penggal 2022-2025,” kata beliau.

Mesyuarat Perwakilan Tri Tahunan PBB N32 Simanggang bagi penggal 2022-2025 berkenaan juga turut menyaksikan semua jawatan hingga ke peringkat ranting tidak dipertandingkan.

Oleh VALENTINE NGUMBANG

See author's posts


138,183 pekerja asing

KUCHING: Majikan perlu menjaga kebajikan dan kesihatan pekerja asing ketika
Perintah Kawalan Pergerakan (PKP).

Pengerusi SHEDA Cawangan Kuching Sim Kiang Chiok berkata, ia kerana ketika
PKP ini pekerja asing berada di tempat atau lokasi yang telah ditetapkan oleh
majikan dan mereka turut tidak bekerja.

“Ini adalah pandangan peribadi saya mengenai 138,183 pekerja asing dan
penyebaran virus Covid-19. Keperluan Negara kita untuk pekerja asing adalah
kerana kita tidak mempunyai cukup jumlah penduduk yang bekerja di beberapa
industri.

“Sehingga kita meningkatkan penggunaan mesin dan automasi, kita
memerlukan tenaga kerja untuk menjalankan tugas di kilang, pembinaan,
perladangan dan perkhidmatan,” katanya dalam satu kenyataan, semalam.

“Memandangkan wabak virus Covid-19, Sarawak tidak terlepas daripada
masalah global yang belum pernah terjadi sebelumnya.

“Sebilangan besar negara berada dalam keadaan terkunci dan kebanyakan
aktiviti ekonomi dihentikan kecuali untuk perkhidmatan penting,” ujarnya.

 Di Sarawak semua pekerja asing yang
dibawa masuk ke sini mempunyai penaja atau majikan mereka yang diluluskan oleh
jabatan Imigresen dan Tenaga Kerja.

“Pekerja ini sangat terkawal dan biasanya majikan juga menyediakan
tempat tinggal di tempat pekerja.

Jelasnya, sekiranya terdapat penyebaran virus di kalangan pekerja ini,
majikan mereka harus menghantar pekerja ini ke hospital untuk mendapatkan
rawatan.

“Pergerakan mereka dapat dikesan dan dikawal dengan mudah.  Oleh itu, tidak begitu sukar bagi Kementerian
Kesihatan untuk memeriksa dan mengawal penyebaran virus di kalangan pekerja
ini.

“Sudah tentu jika kita mempunyai ujian yang cukup untuk Covid-19, kita
ingin Kerajaan menguji semua pekerja dan juga pekerja asing untuk mencegah
penyebaran virus,” katanya.

 Bagaimanapun, ujian hanya tersedia
untuk mereka yang mempunyai gejala dan hubungan rapat pesakit seperti yang
disarankan oleh pakar kesihatan.

Selanjutnya ada permintaan yang tinggi untuk ujian ini dari seluruh dunia
dan untuk menguji semua pekerja kami akan sia-sia kecuali jika diperlukan.

Katanya, isu penting lain mengenai pekerja asing semasa PKP adalah bahawa
bagi mereka yang tidak dibenarkan bekerja mereka tidak dapat menjana
pendapatan.

“Majikan mereka harus menyokong kesejahteraan dan makanan harian untuk
pekerja ini.

“Sekiranya PKP dan sekatan kerja dilanjutkan terlalu lama, pemerintah
mesti menghulurkan bantuan kepada majikan ini agar kesejahteraan asas pekerja
asing ini dapat dipertahankan.

See author's posts


SABERKAS Prihatin bantu 28 asnaf

SARATOK: Seramai 28 penerima di daerah Saratok yang terdiri daripada golongan asnaf menerima sumbangan bakul makanan dalam program SABERKAS Prihatin, dekat sini semalam.

Bakul makanan itu telah disumbangkan oleh Pertubuhan Belia Kebangsaan Sarawak (SABERKAS) Cawangan Kalaka dalam satu majlis ringkas yang diadakan di Masjid Al-Muhtadin Saratok mengikut Prosedur Operasi Standard (SOP) yang ditetapkan.

Menurut Pengerusi SABERKAS Cawangan Kalaka, Abadi Hussein berkata sumbangan yang diagihkan itu diharap dapat meringankan sedikit beban golongan asnaf yang terkesan bagi menyambut kedatangan Hari Raya Aidilfitri yang akan tiba tidak lama lagi.

Beliau berharap bantuan yang diagihkan kepada golongan asnaf itu dapat membawa keceriaan kepada mereka dalam menyambut bulan mulia ini.

“Walaupun sumbangan yang disampaikan itu tidak seberapa namun ia diyakini akan memberi makna yang besar kepada golongan tersebut kerana ia mampu meringankan sedikit beban mereka dalam situasi ketika ini.

“Mudah-mudahan bantuan yang diberikan ini akan turut memberikan semangat kepada mereka dalam mengharungi pandemik pada bulan Ramadan ini,” katanya.

Selain itu, kata Abadi SABERKAS Cawangan Kalaka turut tampil menyampaikan sumbangan kepada mangsa kebakaran di Lot Wawasan Kampung Melango Saratok.

Dalam kejadian kebakaran 21 April lalu, seramai 10 penghuni rumah berkenaan termasuk termasuk seorang kanak-kanak Orang Kurang Upaya (OKU) terselamat dalam satu kejadian kebakaran yang berlaku sekitar jam 10 pagi itu.

Abadi berkata walaupun sumbangan itu tidak seberapa, namun diharap dapat meringankan beban dipikul setiap mangsa dan pada masa sama tindakan susulan akan diambil oleh agensi kerajaan yang bertanggungjawab selepas ini.

“Saya mewakili SABERKAS Cawangan Kalaka berharap seluruh keluarga mereka bersabar dan sentiasa kuatkan semangat dan iman menghadapi dugaan tersebut.

“Biarpun sedikit, sekurang-kurangnya sumbangan ini dapat memberikan semangat baharu kepada semua mangsa yang terjejas,” ujarnya.

Oleh ADI SAFARMAN

See author's posts


Video bersiri tingkatkan daya tarikan pelancongan

KUCHING: Projek video bersiri bertajuk Pengalaman 360 Sarawak merupakan inisiatif penting dalam Pelan Pemulihan Destinasi Pasca-Covid Sarawak bagi meningkatkan daya tarikan pelancongan di Sarawak kepada pelancong luar.

Dilancarkan oleh Menteri Pelancongan, Kesenian dan Kebudayaan (MTAC), Datuk Seri Abdul Karim Rahman Hamzah semalam, video bersiri menggunakan teknologi video interaktif 360 itu akan disiarkan melalui saluran media sosial Lembaga Pelancongan Sarawak (STB) dan Persatuan Agensi Masuk Sarawak (ASIA).

Menurut Karim, objektif utama projek itu adalah untuk mencipta kandungan Sarawak yang segar menggunakan teknologi video interaktif 360 untuk meningkatkan penglibatan dengan khalayak dalam talian di seluruh dunia.

“Sarawak 360 Experience: Stories from the Heart” adalah kisah mengenai keunikan dan keindahan Sarawak terutama destinasi pelancongan yang akan dikongsikan oleh mereka yang bekerja dalam sektor pelancongan di negeri ini.

“Melalui projek ini, penonton akan disajikan dengan cerita peribadi yang menarik menggunakan teknologi video 360 yang mengasyikkan selain pengalaman perjalanan serta aspirasi pekerja pelancongan Sarawak bagi mendepani masalah pandemik Covid-19,” katanya.

Tambah Menteri Belia dan Sukan itu lagi, sebanyak 10 episod akan disiarkan kepada penonton merangkumi tarikan pelancongan paling terkenal di Sarawak dengan lima hingga tujuh minit setiap episod.

Mengulas lanjut katanya, episod pertama bertajuk Orang Utan Semenggoh, diikuti episod kedua, Berkayak Semadang, episod ketiga, Berbasikal Kuching, (4) Taman Negara Bako, (5) Kraftangan Tanoti, (6) Rumah Panjang Batang Ai, (7) Sibu dan Wilayah Tengah, (8) Miri Diving, (9) Mulu and the Pinnacles serta (10) Homestay Bario.

“Siri video 360 akan menampilkan dua hos tempatan berbakat iaitu Sharifah Arafah dan Larrisa Ping serta 10 wira pelancongan tempatan iaitu park renjer dengan pengalaman hampir 20 tahun bersama orang utan di Semenggoh, pemandu berbasikal tempatan Kuching dari Kampong No. 6, pakar tenun tempatan dari Tanoti Handicraft dan ramai lagi.

“Musim satu akan menyiarkan sebanyak lima episod di dalam dan sekitar Kuching dengan episod pertama disiarkan secara langsung semalam (15 November) dan episod selebihnya akan dilancarkan setiap dua minggu. Manakala musim dua nanti akan bermula pada Februari 2022,” ujarnya.

Oleh SYAMIMI HUSNA

See author's posts


Djokovic buru gelaran Grand Slam Ke-18

PEMAIN nombor satu dunia Novak Djokovic  yang beraksi pada hari kelima Terbuka AS  ketika dia berusaha untuk mara ke peringkat 16 terakhir di Flushing Meadows.

Pemain Serbia itu turun menentang pemain pilihan ke-28 perlawanan Jan-Lennard Struff dari Jerman pada perlawanan malam pertama di Stadium Arthur Ashe.

Djokovic merekodkan 4-0 ketika menentang Struff dan mengalahkannya dalam empat set pada pusingan pertama dalam usahanya untuk menjuarai Terbuka Australia awal tahun ini.

Djokovic mengejar gelaran Grand Slam ke-18 ingin merapatkan jurang Roger Federer dan Rafael Nadal, yang kedua-duanya tidak hadir dalam kejohanan itu, dalam perlumbaan untuk merebut rekod gelaran perseorangan lelaki Slam sepanjang masa.

Djokovic memenangi 17 gelaran Grand Slam sehingga kini, dengan Nadal 19 gelaran manakala Federer 20 gelaran.

Juga pada Jumaat, Naomi Osaka, pemenang Grand Slam dua kali, kembali ke gelanggang untuk pertandingan pusingan ketiga menentang pemain bukan pilihan, Marta Kostyuk dari Ukraine.

Pemain pilihan keenam Petra Kvitova dari Republik Czech turut beraksi, mengatasi  pemain ranking ke-63 dari Amerika syarikat,.

Dalam pertandingan lelaki, pilihan keempat Stefanos Tsitsipas berdepan pilihan ke-27 Borna Coric dari Croatia untuk mendapat tempat di pusingan keempat.

Di tempat lain, pilihan ketujuh David Goffin dari Belgium berhadapan dengan Filip Krajinovic dari Serbia, yang berada di kedudukan ke-26.

aksi pada Jumaat juga menyaksikan penyambungan semula empat perlawanan perseorangan yang ditangguhkan ekoran hujan lewat Khamis.

Pemain bukan pilihan dari Perancis Corentin Moutet mengherat pilihan ke-23 perlawanan, Dan Evans dari Britain dengan 4-6, 6-3, 6-5 dalam permainan pusingan kedua mereka.

Manakala set Seri wanita antara pilihan Ke-16 Elise Mertens disambung semula dengan kiraan 6-3, 1-0 dihadapan lawananya pemain dari Sepanyol Sara Sorribes Tormo. AFP

See author's posts


Sibu miliki TTUG

SIBU: Rumah Majlis Kebajikan dan Sukan Anggota-Anggota Kerajaan Malaysia (MAKSAK) Bahagian Sibu yang terletak di Jalan Sanyan akan dijadikan sebagai Tempat Transit Untuk Gelandanggan (TTUG) Sibu yang pertama di negeri ini.

Menteri Kebajikan, Kesejahteraan Komuniti, Wanita, Keluarga dan Pembangunan Kanak-Kanak Dato Sri Fatimah Abdullah berkata, Kerajaan Sarawak telah bersetuju untuk menyalurkan peruntukan RM546,000 bagi tujuan tersebut (menaik taraf rumah MAKSAK untuk dijadikan sebagai TTUG Sibu).

Menurutnya, TTUG Sibu mampu menempatkan 40 orang gelandangan pada satu-satu masa, dimana kapasiti tersebut adalah berdasarkan jumlah purata 30 gelandangan yang dikenalpasti di Sibu bagi tempoh tiga tahun yang lepas.

“Konsep TTUG Sibu adalah sebagai tempat persinggahan sementara untuk gelandangan membersihkan diri, makan dan tidur pada malam hari.

“Pada hari siang berikutnya, mereka akan keluar untuk urusan masing-masing,” jelasnya pada sidang media di Pejabat Residen Bahagian Sibu di sini, petang semalam.

Fatimah yang juga Ahli Dewan Undangan Negeri (ADUN) Dalat berharap, kerja-kerja pengubah suaian akan dilakukan secepat mungkin dan TTUG Sibu dapat beroperasi dalam waktu terdekat.

Mengulas lanjut Fatimah berkata, TTUG akan berfungsi untuk menyediakan kemudahan transit untuk gelandangan menumpang tidur serta makan percuma pada waktu malam.

Selain itu, TTUG juga akan menyediakan khidmat saringan kesihatan fizikal, mental, dan ujian pengesanan penyalahgunaan substance; dan menyediakan bantuan rujukan kepada agensi yang berkaitan,” ujarnya.

Beliau memberitahu, operasi TTUG Sibu akan diurus oleh Badan-Badan Bukan Kerajaan (NGO) yang dilantik oleh Kementerian dan Jawatankuasa Penyelarasan Pemantauan Sosial Bahagian (JPPSB) Sibu.

“Persatuan Amal Shan Xin Malaysia Cawangan Sibu telah dikenalpasti oleh JPPSB Sibu sebagai anchor bagi mengurus operasi TTUG Sibu.

“Kerajaan Negeri juga telah bersetuju untuk memperuntukan geran sebanyak RM244,800 setiap tahun kepada Persatuan Amal Shan Xin Malaysia Cawangan Sibu untuk menampung kos operasi di TTUG Sibu,” ujarnya lagi.

Tambahnya, NGO-NGO lain yang akan turut memberi perkhidmatan dan sumbangan yang diperlukan adalah Gabungan Persatuan Cina (UCA) Bahagian Sibu; Persatuan Bulan Sabit Merah (PBSM) Cawangan Sibu; Lions Club Sibu; Junior Chamber International (JCI) Malaysia Sibu; KRT Brooke Drive dan Empawah; Chinese Annual Conference, Methodist Church in Malaysia Sibu; dan beberapa lagi NGO serta ‘kind hearted individuals’ yang telah menyatakan komitmen untuk menyumbang kepada TTUG Sibu nanti.

Fatimah memberitahu, kementeriannya juga sedang merancang untuk menubuhkan TTUG di Kuching, Miri dan Bintulu dengan kerjasama Jawatankuasa Penyelarasan Pemantauan Sosial Bahagian yang dipengerusikan oleh Residen masing-masing.

“Bagi Kuching dan Miri, kita sedang dalam proses mencari kawasan yang strategik untuk menubuhkan TTUG ini.

“Saya juga menyeru kepada semua pihak agar terus menyokong usaha-usaha bagi memastikan setiap golongan masyarakat dapat menikmati kesejahteraan sosial,” katanya.

Terdahulu, Fatimah telah mengadakan lawatan ke Rumah MAKSAK berkenaan dan beramah mesra dengan tiga orang gelandangan yang menerima perkhidmatan gunting rambut percuma serta menerima sumbangan daripada Jabatan Kebajikan Masyarakat Sibu.

Turut hadir ialah Residen Bahagian Sibu, Charles Siaw serta yang lain.

Oleh Akun Giman

See author's posts


298 wakil badan agama terima bantuan UNIFOR

KUCHING: Sebanyak 298 wakil badan agama-agama lain di seluruh negeri menerima bantuan Unit Hal Ehwal Agama-Agama Lain (UNIFOR) berjumlah RM38.747 juta.

Timbalan Ketua Menteri Datuk Amar Douglas Uggah Embas berkata, dana itu merupakan peruntukan yang diluluskan oleh Kerajaan Sarawak berjumlah RM50 juta tahun ini untuk kegunaan membaik pulih rumah ibadat agama-agama lain.

Menurut Uggah, terdapat baki RM12 juta lagi bakal diagihkan kepada permohonan yang layak bagi tempoh sebulan dari sekarang.

“Penyerahan dana ini adalah pertama kali untuk tahun ini dan ia diserahkan agak lewat kerana berlakunya wabak Covid-19,” katanya.

Uggah yang merupakan Menteri Bertanggungjawab untuk UNIFOR berkata demikian ketika ditemui selepas menyempurnakan Majlis Penyerahan Sumbangan Dana Bantuan UNIFOR di Wisma Bapa semalam.

Uggah mengakui penyerahan dana itu membuktikan Kerajaan Sarawak prihatin terhadap keperluan penduduk pelbagai agama di Sarawak.

“Kerajaan juga sedar akan kesulitan yang dihadapi oleh institusi agama-agama lain dalam mengumpul dana pembangunan rumah ibadah masing-masing terutama sekali yang berada di luar bandar,” ujarnya.

Menurut Uggah pada tahun 2017, sebanyak 77 permohonan dana dari pelbagai institusi agama-agama lain di seluruh Sarawak bagi projek pembinaan, penambahbaikan dan baik pulih rumah ibadah telah diluluskan melibatkan dana berjumlah RM15 juta iaitu 65 permohonan daripada institusi agama kristian pelbagai denominasi, 9 Buddha dan 3 Sikh.

Bagi tahun 2018 pula, kata Uggah sebanyak RM20 juta telah diluluskan oleh Kerajaan Sarawak dan peruntukan ini telah meningkat kepada RM30 juta bagi tahun 2019.

“Dengan sumbangan daripada kerajaan ini, diharapkan agar projek dapat disiapkan mengikut jadual terutama sekali projek yang telah bermula beberapa tahun lalu namun masih belum siap dan terbengkalai disebabkan kekurangan dana,” ujarnya.

Ugah mendedahkan Pegawai UNIFOR juga akan turun padang untuk memantau perkembangan projek ini agar langkah intervensi dapat diambil jika perlu bagi memastikan projek dapat disiapkan dalam kos dan tempoh masa yang ditetapkan.

“Kerajaan menyeru kepada semua institusi keagamaan yang telah diluluskan permohonan agar menggunakan dana ini sebaiknya demi manfaat umat masing-masing,

“Ahli-Ahli Yang Berhormat juga diseru untuk turut sama membantu institusi agama-agama lain di kawasan masing-masing agar keperluan komuniti di kawasan mereka akan dapat direalisasikan,” tegasnya.

Majlis menyaksikan seramai 52 wakil rakyat di seluruh negeri menerima dana bantuan UNIFOR itu sebagai orang tengah untuk menyerahkan bantuan berkenaan kepafa penerima di kawasan mereka masing- masing.

Oleh Diyana Samsuddin

See author's posts


Benteng penahan ombak dibina di Pantai Lutong

MIRI: Susulan hakisan teruk di Pantai Lutong di sini, benteng penahan ombak sepanjang 185 meter kini dibina di pantai berkenaan.

Pembinaan benteng tersebut yang menelan kos RM369,000 kini sedang giat dilaksanakan dan dijangka akan siap dalam tempoh tiga hingga empat minggu.

Menteri Pengangkutan, Datuk Lee Kim Shin berkata, baru-baru ini Pantai Lutong menghadapi hakisan sangat serius akibat pukulan ombak sehingga air laut melimpah ke jalan manakala batang kayu berselerak di atas jalan raya sehingga menghalang laluan.

Katanya, susulan kejadian itu, pihaknya mengambil langkah segera iaitu membina benteng penahan ombak untuk menahan air laut melimpah ke jalan raya.

“Langkah awal ini adalah satu tindakan sementera supaya hakisan yang berlaku di pantai ini dapat dikawal terlebih dahulu,”katanya kepada pemberita selepas meninjau kerja pembinaan benteng berkenaan di Pantai Lutong,semalam.

Kerja pembinaan benteng tersebut dilakukan oleh dua agensi iaitu Jabatan Kerja Raya Bahagian Miri dan Jabatan Pengairan dan Saliran Kim Shin berkata, Jabatan Pengairan dan Saliran mempunyai perancangan jangka panjang yang tetap iaitu bercadang untuk membina lapisan pelindung batu seperti yang telah dibina di Jalan Pesisir Lutong-Kuala Baram sebelum ini.

Dalam pada itu, beliau menasihati pengguna jalan raya supaya berhati-hati ketika melalui jalan berkenaan berikutan kerja pembinaan benteng sedang dilaksanakan selain keadaan jalan tersebut yang berpasir dan berlopak.

Turut hadir, Jurutera Jabatan Kerja Raya Bahagian Miri, Chong Chi Fam dan Jurutera Jabatan Pengairan dan Saliran Bahagian Miri, Hidayati Ismail.

Oleh LIONG CHAI LING

See author's posts


Turki cari kekayaan minyak, gas di Laut Mediterranean

ISTANBUL: Tindakan Turki mencari minyak dan gas di Laut Mediterranean dan menghantar kapal perang bermula dengan pelan induk “Blue Homeland” untuk mengambil alih perairan yang dituntut oleh negara jiran Kesatuan Eropah (EU).

Bimbang tidak diberikan perkongsian kekayaan gas asli secara adil di rantau ini, Turki turut menghantar kapal penyelidikan dan armada tentera laut kecil ke laut Greece, sekali gus meningkatkan ketegangan minggu lalu.

Sebagai isyarat Turki tidak mahu bergantung kepada negara lain dari segi sumber tenaga, Presiden Recep Tayyip Erdogan mengumumkan Turki membuat penemuan gas asli terbesar di Laut Hitam.

“Tuhan sudah membuka pintu untuk kekayaan yang belum pernah terjadi sebelumnya bagi kami,” katanya.

Keadaan itu menyebabkan Turki meneroka lebih jauh di Laut Mediterranean, yang akhirnya mendatangkan kemarahan Greece dan peringatan amaran berulang kali dari EU.

Perancis yang turut tidak sefahaman dengan Turki, menghantar kapalnya sendiri ke rantau itu untuk membantu Greece, sekali gus mendorong Erdogan memberi amaran bahawa dia akan membalas ancaman itu.

“Isunya bukan saja berkaitan hak, tetapi masa depan Turki,” kata Erdogan.

Menurut pakar, Turki yang diketepi oleh EU dan negara jiran menjadi punca Erdogan menyerang dan menegaskan hak Turki terhadap negara-negara yang bergabung tanpa Ankara.

Tahun lalu Cyprus, Greece, Mesir, Israel, Jordan, Itali dan wilayah Palestin bersetuju untuk mewujudkan “Forum Gas Mediterania Timur” tanpa Turki.

Sementara itu, bapa doktrin maritim baru Turki yang kontroversial, Cem Gurdeniz, berkata kedatangan kapal dari Perancis bagi membantu Greece hanya menambah api kemarahan. – AFP

See author's posts


Kerajaan tawar pembiayaan RM11.75 bilion

KUALA LUMPUR: Kerajaan menawarkan bantuan Dana Pinjaman Mudah Perusahaan Kecil dan Sederhana (PKS) Pelan Jana Semula Ekonomi Negara (PENJANA) melibatkan pembiayaan berjumlah RM11.75 bilion kepada 24,824 perusahaan kecil dan sederhana (PKS) yang telah menerima kelulusan sehingga 19 Mac, 2021.

Menteri Kewangan Tengku Datuk Seri Zafrul Tengku Abdul Aziz berkata, antara dana yang terlibat termasuklah Kemudahan Bantuan Khas (SRF), Kemudahan Automasi dan Digitalisasi (ADF), Kemudahan Semua Sektor Ekonomi (AES) dan lain-lain.

Menurutnya, bagi membantu usahawan bumiputera, kerajaan menerusi Perbadanan Usahawan Malaysia Bhd (PUNB) menawarkan bantuan dana Bumiputera Relief Fund berjumlah RM200 juta bagi PKS terlibat, dengan nilai bantuan antara RM100,000 hingga RM1 juta dan telah disalurkan kepada 675 PKS sehingga kini.

“Meskipun dana Kemudahan Bantuan Khas telah dimanfaatkan sepenuhnya, tabung BNM masih menawarkan dana ADF,AES dan kemudahan agrofood serta pembiayaan lain yang masih tersedia.

“PKS boleh memohon padanan pembiayaan menerusi platform imSME,” katanya dalam laporan Unit Pelaksanaan dan Koordinasi Stimulus Ekonomi Antara Agensi Nasional (Laksana) ke-47 yang dikeluarkan pada Khamis.

Selain itu, Tengku Zafrul berkata,kerajaan juga telah membelanjakan sebanyak RM51.3 juta dalam bentuk geran dan pinjaman kepada 11,412 PKS bagi langganan perkhidmatan digitalisasi.

Sejumlah RM100 juta peruntukan dalam bentuk pinjaman dengan faedah 3.5 peratus dan RM30 juta geran untuk industri kreatif, acara dan pamerandi bawah MyCreative Ventures manakala RM10 juta adalah di bawah Agensi Pembangunan Ekonomi Budaya Malaysia (CENDANA).

“Bagi inisiatif CENDANA pula,sebanyak RM2.17 juta telah disalurkan kepada 394 penerima (berbanding RM2.16 juta untuk 393 penerima pada minggu sebelumnya).

“Penerima terdiri daripada kalangan seniman, kolektif dan organisasi yang terlibat aktif dalam sektor seni dan budaya Malaysia,” katanya.

Sehubungan itu, Tengku Zafrul berkata, para penggiat industri kreatif disarankan untuk menggunakan peluang kemudahan yang disediakan ini dalam menghasilkan karya mereka.

Bagi pemerkasaan golongan orang kelainan upaya (OKU),kerajaan telah memperuntukkan sebanyak RM26 juta bagi meningkatkan had kelayakan gaji maksimum daripada RM1,200 kepada RM1,500 bagi bantuan Elaun Pekerja Cacat .

“Inisiatif ini akan memanfaatkan hampir 5,000 OKU dalam mendepani tempoh yang sukar bagi mereka.

“Kerajaan juga telah menambah RM20 juta di bawah Pakej Bantuan PEMERKASA daripada peruntukan asal bagi membantu program keusahawanan termasuk memasarkan produk bakeri dan hasil tangan oleh golongan OKU dan warga emas,di bawah seliaan Kementerian Pembangunan Wanita, Keluarga dan Masyarakat,” katanya.

Selain itu, bagi menggalakkan golongan OKU untuk menceburi bidang perniagaan, kerajaan memberikan peluang untuk mereka mendaftar dan memperbaharui perniagaan dengan Suruhanjaya Syarikat Malaysia secara percuma.

“Kerajaan juga menyediakan RM25 juta di bawah Skim Mikrokredit ISTIMEWA seliaan Bank Simpanan Nasional, khas buat golongan OKU yang ingin menceburi bidang perniagaan,”katanya. – Bernama

See author's posts


Lulus pinda perlembagaan MA63 bukti semangat kesatuan

KUALA LUMPUR: Kelulusan dengan majoriti lebih dua pertiga Rang Undang-Undang (RUU) meminda Perlembagaan Persekutuan berkaitan Perjanjian Malaysia 1963 (MA63) di Dewan Rakyat Selasa lalu, bukti semangat kesatuan dalam perbezaan, kata Datuk Seri Ismail Sabri Yaakob.

Perdana Menteri berkata kelulusan pindaan itu mencatat satu sejarah baharu dan berharap Keluarga Malaysia di Sabah dan Sarawak dapat merasai semua manfaat serta kebaikannya.

“Dengan izin Allah SWT, usul pindaan Perlembagaan berkenaan definisi negeri-negeri dalam Persekutuan yang melibatkan Sabah dan Sarawak berkaitan MA63 telah mendapat kelulusan penyokong kerajaan dan pembangkang yang hadir dalam Dewan Rakyat.

“Sekalung tahniah dan penghargaan buat Ahli Dewan Rakyat yang telah menyatakan sokongan terhadap usul ini,” kata Ismail Sabri menerusi catatan di Facebook rasmi beliau semalam.

Selasa lalu, Dewan Rakyat meluluskan Rang Undang-Undang untuk meminda Perlembagaan Persekutuan berkaitan MA63 bagi memberi pengiktirafan kepada tuntutan dan status istimewa Sabah dan Sarawak apabila membentuk Malaysia dalam Perlembagaan Persekutuan.

Pindaan itu diluluskan setelah melalui undi belah bahagian yang menyaksikan 200 Ahli Parlimen menyokong manakala 20 orang tidak hadir bagi bacaan kali kedua dan mendapat sokongan 199 Ahli Parlimen dengan 21 orang tidak hadir pada undi belah bahagian untuk bacaan kali ketiga.

Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar berkata, pindaan itu akan menyaksikan MA63 diletakkan setaraf dengan Perjanjian Persekutuan 1948 dan Perjanjian Persekutuan 1957.

Wan Junaidi seterusnya berkata dengan mengiktiraf MA63 dalam Perlembagaan Persekutuan, kerajaan kini boleh merujuk kepada semua janji yang dibuat pada 1963 secara terperinci dan dinyatakan dalam laporan Jawatankuasa Antara Kerajaan (IGC), yang merupakan kajian mendalam Laporan Suruhanjaya Cobbold mengenai tuntutan Sabah dan Sarawak. – Bernama

See author's posts